**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 5 Μαρτίου 2019, ημέρα Τρίτη και ώρα 10.15΄, στην Αίθουσα **«Προέδρου Δημητρίου Γεωργ. Παπασπύρου» (150)** του Μεγάρου της Βουλής, συνήλθε σε συνεδρίαση, η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημητρίου Σεβαστάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Επιτροπή επαγγελματικού αθλητισμού και άλλες διατάξεις» (4η συνεδρίαση – β΄ ανάγνωση).

 Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Γεώργιος Βασιλειάδης, ο Γενικός Γραμματέας Υπουργείου Πολιτισμού και Αθλητισμού, κύριος Ιούλιος Συναδινός, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Ρίζος Δημήτρης, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Πάλλης Γεώργιος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Μεγαλοοικονόμου Θεοδώρα, Σταματάκη Ελένη Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Φίλης Νικόλαος, Ανδριανός Ιωάννης, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κατσανιώτης Ανδρέας, Κυριαζίδης Δημήτριος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κουτσούμπας Ανδρέας, Αραμπατζή Φωτεινή, Στύλιος Γεώργιος, Αχμέτ Ιλχάν, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Μπαρμπαρούσης Κωνσταντίνος, Λαμπρούλης Γεώργιος, Μανωλάκου Διαμάντω, Συντυχάκης Εμμανουήλ, Μεγαλομύστακας Αναστάσιος, Λυκούδης Σπυρίδωνας και Μαυρωτάς Γεώργιος.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ξεκινάει η συνεδρίαση της Διαρκούς Επιτροπής Μορφωτικών Υποθέσεων.

Το λόγο έχει η Εισηγήτρια του ΣΥΡΙΖΑ.

**ΕΛΕΝΗ ΑΥΛΩΝΙΤΟΥ (Εισηγήτρια του ΣΥΡΙΖΑ):** Κυρίες και κύριοι συνάδελφοι, ξεκινώντας, θέλω να πω ότι στο χώρο του αθλητισμού υπάρχουν δύο Ελλάδες. Η μία της προσπάθειας, της επιμονής και της επιβράβευσης, που αποτυπώνεται, με τα μετάλλια των αθλητών και αθλητριών, μέσα στο ευρωπαϊκό πρωτάθλημα στίβου και από αυτό εδώ το βήμα, πραγματικά, θέλω να εκφράσω τα θερμά μου συγχαρητήρια και στους ίδιους, στον Μίλτο Τέντογλου, στη Βούλα Παπαχρήστου, στη Νικόλ Κυριακοπούλου και στον Κώστα Χανιώτη, στους γονείς τους, στους προπονητές τους, αλλά και στην Ομοσπονδία του ΣΕΓΑΣ για τις επιτυχίες.

Από την άλλη, μια μικρή ομάδα χουλιγκάνων, αποπροσανατολίζοντας από την ομαλότητα, που, καθημερινά, κερδίζει η χώρα, την «πέφτει» σε γυναικόπαιδα, με μαχαίρια και καπνογόνα, την ώρα αθλητικού αγώνα, σε κολυμβητήριο, προκαλώντας βίαια και θλιβερά επεισόδια. Πιστεύω ότι η αστυνομία θα διαλευκάνει πλήρως την υπόθεση και οι ένοχοι θα τιμωρηθούν.

Σας καλώ, λοιπόν, κύριοι της Αντιπολίτευσης, να ψηφίσετε σήμερα το άρθρο στο σημερινό νομοσχέδιο, που, πραγματικά, συμβάλλει στην καταπολέμηση του χουλιγκανισμού και της αθλητικής βίας, καθώς εισάγει, για πρώτη φορά, μια σημαντική καινοτομία, εξασφαλίζοντας την άμεση παρέμβαση της δικαιοσύνης, ώστε να μπορεί να επιβάλει άμεσα περιοριστικούς όρους, σε βάρος κατηγορουμένων για αδικήματα αθλητικής βίας, χωρίς να περιμένει τη χρονοβόρα απονομή της δικαιοσύνης, ενώ οι παραβάτες μπορούν να συνεχίζουν, όλο αυτό το διάστημα, να διαπράττουν νέα αδικήματα.

Μπαίνοντας, λοιπόν, στο σημερινό νομοσχέδιο, με τίτλο «Επιτροπή επαγγελματικού αθλητισμού και άλλες διατάξεις», γνωρίζετε ότι τα φαινόμενα διαπλοκής και διαφθοράς, στον επαγγελματικό αθλητισμό, ως απότοκο της ασύδοτης κερδοφορίας, είναι ένα φαινόμενο παγκόσμιο. Οι καταγγελίες για αδιαφάνεια, χειραγώγηση αγώνων, παράνομο στοιχηματισμό, αδιαφορίας για την εφαρμογή του νόμου, υπερχρέωση των ομάδων και έλλειψη κάθε σχεδίου για βιώσιμη και οικονομική ανάπτυξη των εμπλεκομένων αθλητικών διοργανώσεων, δεν έχουν σταματήσει να υπάρχουν.

Το σημερινό, λοιπόν, νομοσχέδιο έρχεται να εκσυγχρονίσει το υπάρχον πλαίσιο εποπτείας και ελέγχου, με στόχο τη νομιμότητα και τις αρχές της διαφάνειας, της ισονομίας και της λογοδοσίας.

Το πρώτο Μέρος αφορά στη νέα μορφή, που παίρνει η Επιτροπή Επαγγελματικού Αθλητισμού, η οποία συνιστά αυτοτελές νομικό πρόσωπο δημοσίου δικαίου, εποπτευόμενο από τον αρμόδιο για τον αθλητισμό Υπουργό, με ευρείες εξουσίες, διαχειριστικού και οικονομικού ελέγχου, καθώς και επιβολή κυρώσεων.

Μέχρι σήμερα, υπήρχε ένα νομικό πλαίσιο, που δεν μπορούσε να λειτουργήσει, ικανοποιητικά, ώστε η Ανώνυμη Αθλητική Εταιρία να έχει τη σωστή μορφή, για να συμμετέχει στις κατηγορίες. Μερίδιο ευθύνης σε αυτό είχε η Επιτροπή, όχι γιατί έλειπε η βούληση, αλλά γιατί δεν διέθετε τα απαραίτητα «εργαλεία».

Με το νέο πλαίσιο, η Επιτροπή Επαγγελματικού Αθλητισμού θα έχει διευρυμένες αρμοδιότητες, χωρίς φορολογικά και τραπεζικά απόρρητα. Με την είσοδο «πλατφόρμας», στον έλεγχο μπαίνουν όλα τα δεδομένα, που αφορούν, στην ελεγχόμενη ομάδα και με τη νέα δομή υπάρχει η δυνατότητα, σε κάθε στάδιο, να ελέγχεται διεξοδικά η προέλευση των χρημάτων και να γίνεται διαφανής η δυνατότητα επιβολής προστίμων. Τα πάντα, πλέον, θα καλύπτονται από ένα πλαίσιο διαφάνειας.

Πρέπει να τονιστεί ότι το πιστοποιητικό ελέγχου της Επιτροπής Επαγγελματικού Αθλητισμού δεν ακυρώνει την άδεια συμμετοχής στο πρωτάθλημα. Αυτό είναι απόφαση της διοργανώτριας αρχής. Από κει και πέρα, η ομάδα θα υποστεί τις κυρώσεις, εάν συμμετέχει χωρίς να έχει τα, εκ του νόμου, εχέγγυα συμμετοχής.

Κατά την ακρόαση των φορέων, εκφράστηκαν κάποιες αντιρρήσεις, σχετικά με το ότι ο έλεγχος αυτός θα έπρεπε να ασκείται από την αρμόδια Ομοσπονδία. Όμως, πρέπει να ξεκαθαριστεί ότι η προστασία και η ανώτατη εποπτεία του Αθλητισμού, εν γένει, ανήκει στο κράτος, σύμφωνα με την παρ. 9 του άρθρου 16 του Συντάγματος.

Το Β΄ Μέρος του προτεινόμενου σχεδίου νόμου, περιλαμβάνει επιμέρους ρυθμίσεις, που καλούνται να επιλύσουν χρόνια ζητήματα, στον ευρύτερο χώρο του Αθλητισμού, όπως η ενίσχυση της συμμετοχής και η διαφάνεια των εκλογικών διαδικασιών της αθλητικής διοίκησης. Ο εκδημοκρατισμός στο χώρο του αθλητισμού, πάντοτε, αποτελούσε το βασικότερο «πυλώνα» της δικής μας πολιτικής. Το αίσθημα δικαίου, η απογοήτευση ενός κόσμου, που θέλει να συμμετέχει και να προσφέρει στον αθλητισμό, αλλά, συνεχώς, μένει απέξω από τις αθλητικές διαδικασίες, με τον τρόπο, που διενεργούνται, σήμερα και οι πιέσεις για εμβάθυνση της δημοκρατίας στο χώρο του αθλητισμού είναι ισχυρές.

Οι παρεμβάσεις, που φέρνει αυτό το νομοσχέδιο, για τη δημοκρατική λειτουργία, σε όλη την ιεραρχία της αθλητικής διοίκησης από το αθλητικό σωματείο, το «κύτταρο» του αθλητισμού, την αθλητική ένωση έως την αθλητική ομοσπονδία είναι κομβικές. Δημιουργείται ένα πλαίσιο, που δεν θα επιτρέπει στις μειοψηφίες να μην έχουν λόγο, να μην έχουν δικαιώματα, να μην εκπροσωπούνται. Δίνουμε χώρο για ουσιαστική αντιπολίτευση και πιο χρηστή διοίκηση. Το εκλογικό σύστημα γίνεται δικαιότερο και πιο αντικειμενικό. Οι αρχαιρεσίες διεξάγονται, με ενιαίο ψηφοδέλτιο και ανώτατο όριο σταυροδοσίας, το ένα τρίτο των θέσεων εκλογής ή με χωριστά ψηφοδέλτια, με το εκλογικό σύστημα της απλής αναλογικής.

Εκφράστηκαν αντιρρήσεις στην ακρόαση των φορέων για το εκλογικό σύστημα, ότι δεν θα μπορεί να λειτουργήσει. Δηλαδή, μπορεί να λειτουργήσει για τις εθνικές εκλογές, μπορεί να λειτουργήσει για τις δημοτικές και περιφερειακές εκλογές, αλλά δεν μπορεί να λειτουργήσει για τις εκλογές στις αθλητικές διοικήσεις; Δηλαδή, δεν μπορεί να υπάρχει συνεργασία στο αντικείμενο του αθλητισμού, στο πώς να στηρίξουμε τους ταλαντούχους αθλητές και το πώς να αναπτύξουμε το άθλημα;

Προέρχομαι από τον αθλητισμό. Είμαι πρόεδρος αθλητικού σωματείου και δεν μπορώ να δω αδυναμία στην εφαρμογή ενός πιο δημοκρατικού μέτρου, ξεβόλεμα από συνήθειες, ίσως.

Όμως, κύριε Υπουργέ, υπάρχουν, πράγματι, κάποια σημεία, που νομίζω ότι χρειάζονται περαιτέρω αποσαφήνιση. Πρώτον, ο χρόνος των εκλογών μετράει από την ημέρα της προκήρυξης των εκλογών και όχι από τη σύγκληση της γενικής συνέλευσης. Επομένως, πρέπει ο νόμος να καθορίζει το χρονικό διάστημα από την προκήρυξη των εκλογών, μέχρι την ημέρα διεξαγωγής τους.

Δεύτερον, πρέπει να είναι ξεκάθαρο σε όλα τα μέλη, ποιο είναι το χρονικό διάστημα, πριν την ημερομηνία διεξαγωγής των εκλογών, που μπορεί να κατατεθεί το ξεχωριστό ψηφοδέλτιο, εάν, τυχόν, προκύψει.

Κύριε Υπουργέ, θεωρώ ότι αυτά πρέπει να αποσαφηνίζονται στο νόμο, ώστε να μην προκύψουν διάφορες παρερμηνείες και δημιουργούν προβλήματα στην εκλογική διαδικασία. Στο νομοσχέδιο, τίθενται επίσης κανόνες, σχετικά με τις γενικές συνελεύσεις και τις αρχαιρεσίες, για την ανάδειξη αθλητικών διοικήσεων, όπου εξαλείφονται φαινόμενα συμμετοχής σωματείων – σφραγίδα, που δεν ασκούν αγωνιστική δράση. Απαγορεύεται η συμμετοχή μελών, ως προς τα οποία δεν έχει συμπληρωθεί ένα πλήρες έτος, από την ημερομηνία εγγραφής τους. Οι αντιπρόσωποι του σωματείου για την Ομοσπονδία εκλέγονται από τη γενική συνέλευση, τελειώνουμε, μια για πάντα, με την ψήφο δια αντιπροσώπου. Τα φαινόμενα συλλογής εξουσιοδοτήσεων σταματάνε εδώ, με αυτό το νομοσχέδιο. Το κάθε σωματείο έρχεται το ίδιο εάν δεν μπορεί να έρθει, δεν θα ψηφίζει. Τόσο απλά.

Το νομοσχέδιο θεσπίζει επίσης θητείες για το συμβούλιο των ομοσπονδιών. Θέλει, με άλλα λόγια, να τα βάλει στις θέσεις ευθύνης, τελειώνοντας σχέσεις, που τυχόν δημιουργούνται, λόγω μακρόχρονης φιλίας σε τέτοιες θέσεις. Για τα εκτελεστικά μέλη τίθεται όριο δύο συνεχόμενων θητειών ή τεσσάρων στο σύνολό τους, γιατί στις θητείες εκφράστηκαν αντιρρήσεις, λες και δεν υπάρχουν άλλοι γνώστες στο αντικείμενο του αθλητισμού, μόνο οι λίγοι και οι εκλεκτοί.

Επίσης, περιλαμβάνει την ποσόστωση ενός τρίτου, στην εκπροσώπηση των δύο φύλων, στις διοικήσεις όλων των αθλητικών οργανώσεων. Κάποιες ομοσπονδίες έφεραν αντίρρηση και σε αυτό το δημοκρατικό μέτρο, που ενθαρρύνει τις γυναίκες να μετέχουν στις αθλητικές διοικήσεις, από το σωματείο – ένωση, έως την ομοσπονδία. Δυστυχώς, οι άντρες εξακολουθούν να θεωρούν τη διοίκηση, στο χώρο του αθλητισμού, αντρική υπόθεση. Η γυναικεία υποεκπροσώπηση είναι δραματική στα όργανα λήψης αποφάσεων των αθλητικών θεσμών. Από τα 32 μέλη της Ελληνικής Ολυμπιακής Επιτροπής, μόνο οι δύο είναι γυναίκες, εκ των οποίων μόνο η μία αιρετή. Για να δοθεί ώθηση στην εφαρμογή του μέτρου, τα μέλη των αθλητικών διοικήσεων θα πρέπει, στο μεσοδιάστημα, μέχρι τις εκλογές να ενθαρρύνουν, να στηρίξουν, να πάρουν μέτρα, για να ωθήσουν τη συμμετοχή των γυναικών στις αθλητικές διοικήσεις και να μην περιμένουν την τελευταία στιγμή των εκλογών. Όμως, κύριε Υπουργέ, θα ήθελα να λάβετε υπόψη σας δύο πράγματα. Πρώτον, υπάρχει ένα κενό στο νόμο, καθώς δεν ορίζει τι συνέπειες προκύπτουν γι’ αυτούς, που δεν θα μπορέσουν να εφαρμόσουν το μέτρο αυτό είτε από αδυναμία είτε εσκεμμένα. Και δεύτερον, πιστεύω ότι, σε επίπεδο σωματείου, θα πρέπει να είμαστε πιο χαλαροί – για παράδειγμα, μικρά ποδοσφαιρικά σωματεία, στην περιφέρεια, πράγματι, θα έχουν δυσκολία εφαρμογής. Αντιθέτως, σε επίπεδο ομοσπονδίας, θα πρέπει οπωσδήποτε να εφαρμόζεται. Επίσης, με το σημερινό νομοσχέδιο, στα άρθρα 31 και 32, ο οικονομικός διαχειριστικός έλεγχος και λογιστικός έλεγχος κάθε ερασιτεχνικού αθλητικού φορέα, που λαμβάνει ετήσια χρηματοδότηση, άνω των 50.000 ευρώ, περνάει στο γενικό επιθεωρητή δημόσιας διοίκησης, ο οποίος αντικαθιστά το ελεγκτικό συμβούλιο της γενικής Γραμματείας Αθλητισμού και ο οποίος παρέχει αυξημένα εχέγγυα ανεξαρτησίας και αμεροληψίας, ενώ διαθέτει ευρείες ελεγκτικές εξουσίες. Πρέπει, επιτέλους, να γνωρίζουμε πού πάει το κάθε ευρώ των Ελλήνων φορολογουμένων και δεν θα ανεχτούμε ούτε ένα ευρώ διασπάθιση δημοσίου χρήματος. Η κίνηση αυτή απελευθερώνει υπαλλήλους της Γενικής Γραμματείας Αθλητισμού από τους οικονομικούς ελέγχους των επιχορηγούμενων αθλητικών φορέων, οι οποίοι απέβαιναν, πολλές φορές, απίστευτα χρονοβόροι, λόγω παράλληλων υπηρεσιακών καθηκόντων και, κάποιες φορές, κατέληγαν οι υπάλληλοι στα δικαστήρια, υποβαλλόμενοι σε μακροχρόνιες ταλαιπωρίες, από τυχόν μήνυση της ομοσπονδίας, χωρίς μάλιστα να τυχαίνουν της απαραίτητης υπηρεσιακής κάλυψης.

Με τα άρθρα 33 - 45, επέρχονται επιμέρους τροποποιήσεις στον αθλητικό νόμο, μεταξύ των οποίων διακρίνονται οι εξής: Θεσπίζεται ασυμβίβαστο μεταξύ των προσώπων, που συμμετέχουν ή διοικούν ερασιτεχνικές ή επαγγελματικές αθλητικές οργανώσεις ή ασκούν διαιτητικά ή προπονητικά καθήκοντα, με την ιδιότητα του ασκούντος διοίκηση ή βασικού μετόχου κάθε νόμιμα λειτουργούσας στοιχηματικής εταιρίας. Ως βασικός μέτοχος ή εταίρος, θεωρείται το φυσικό ή νομικό πρόσωπο, που κατέχει, αυτοπροσώπως ή μέσω παρένθετων προσώπων, μετοχές, σε ποσοστό μεγαλύτερο του 15%.

Πολύς θόρυβος σηκώθηκε για τη διάταξη αυτή του άρθρου 33, το οποίο εναρμονίζει το ελληνικό νομικό πλαίσιο, με τα όσα ισχύουν διεθνώς. Στην Αγγλία, μπορεί μια στοιχηματική εταιρία να ελέγχει απόλυτα μια ομάδα. Η διάταξη, που καταργείται, ήταν απαρχαιωμένη και τώρα έχουμε πολλές στοιχηματικές εταιρείες, σε σχέση με το παρελθόν και η διάταξη αυτή αποκαθιστά μια ανισορροπία, μεταξύ του ΟΠΑΠ και των άλλων στοιχηματικών εταιρειών, επιφέροντας συνθήκες ισότητας, καθώς ισχύει για όλους τους μετόχους εταιριών στοιχηματισμού, με ποσοστό μικρότερο του 15%. Το όριο αυτό θεωρείται εύλογο, λαμβάνοντας υπόψη τόσο τις ανάγκες καταπολέμησης φαινομένων διαφθοράς και διαπλοκής, όσο και του δικαιώματος ελεύθερης συμμετοχής σε επιχειρήσεις και στην οικονομική ζωή της χώρας.

Κατοχυρώνεται ο εκδημοκρατισμός της εκπροσώπησης στην ολομέλεια της διοίκησης της Ελληνικής Παραολυμπιακής Επιτροπής. Μέχρι σήμερα, η Παραολυμπιακή Επιτροπή διορίζεται από τον αρμόδιο Υφυπουργό. Με το σημερινό νομοσχέδιο, όλα τα μέλη είναι αιρετά, πλην του υπεύθυνου από τη Γενική Γραμματεία Αθλητισμού και αυτών, που ορίζεται, από τον αρμόδιο Υφυπουργό.

Εξασφαλίζει τη συμμετοχή ομογενών και αλλοδαπών, με νόμιμη διαμονή στη χώρα, στα πανελλήνια διασυλλογικά πρωταθλήματα και αγώνες κυπέλλου, ενώ, για πρώτη φορά, αναγνωρίζεται και παραχωρείται δικαίωμα συμμετοχής στους άνω αγώνες και στους πολίτες τρίτης χώρας, που διαμένουν, στη χώρα, ως δικαιούχοι ή αιτούντες διεθνή προστασία.

Παρέχει τη δυνατότητα στον αρμόδιο εισαγγελέα πλημμελειοδικών, κατά την άσκηση της ποινικής δίωξης – αυτό που σας ανέφερα, προηγουμένως – να επιβάλει περιοριστικούς όρους, σε βάρος όσων κατηγορούνται για αθλητική βία, ενώ θεσπίζονται αυστηρές κυρώσεις για όσους παραβιάζουν επιβληθέντες όρους, καθώς και για τους υπεύθυνους ασφαλείας των αγώνων. Επίσης, επιλύονται ζητήματα σχετικά με την αδειοδότηση αθλητικών εγκαταστάσεων και διεξαγωγής αθλητικών συναντήσεων.

Ρυθμίζει τα σχετικά με τη Φίλιππο Ένωση Ελλάδος, στα άρθρα 46-53. Γνωρίζουμε ότι οι έντονοι διαξιφισμοί των δύο αντιμαχόμενων πλευρών, μεταξύ της Φίλιππου Ένωσης Ελλάδας και των εμπλεκόμενων στην ιπποδρομιακή δραστηριότητα, κατά τη διάρκεια της ακρόασης των φορέων, είχε φτάσει σε τέτοιο αδιέξοδο, ώστε να διακοπεί η ιπποδρομιακή δραστηριότητα, από τον περασμένο Δεκέμβριο, εις βάρος της επιβίωσης των 3.000 οικογενειών και επαγγελματιών, που ζουν, από αυτή τη δραστηριότητα. Κατέδειξε πόσο αναγκαία ήταν η παρέμβαση του Υπουργού, δια της νομοθετικής ρύθμισης, προκειμένου να αποκατασταθεί η νομιμότητα και η ισότιμη μεταχείριση στον κόσμο των ιπποδρομιών και να εξασφαλισθεί η αδιατάραχτη και βιώσιμη λειτουργία του Ιπποδρόμου, προς όφελος του αθλήματος και των οικογενειών, που βιοπορίζονται, από αυτή.

Με το νομοσχέδιο, αναμορφώνεται το πλαίσιο λειτουργίας της Φιλίππου Ένωσης Ελλάδας, με τρόπο, ώστε η πολιτεία να μην παίρνει πραγματικά κανενός το μέρος. Βρίσκει τη «χρυσή τομή» στη σύνθεση και λειτουργία του Δ.Σ. της Φιλίππου Ένωσης Ελλάδας, εξασφαλίζοντας ότι η Ένωση, μαζί με τους εκπροσώπους της πολιτείας, θα έχουν τα έξι από τα έντεκα μέλη, ο παραχωρησιούχος, που επενδύει στο χώρο, ξοδεύοντας χρήματα, δεν μπορεί να αγνοηθεί και θα μετέχει δικαιωματικά, με τέσσερα μέλη, ενώ, για πρώτη φορά, μετέχει και εκπρόσωπος των ιδιοκτητών ίππων.

Ενισχύεται η συναίνεση, καθώς για τις πιο σημαντικές αποφάσεις, απαιτείται αυξημένη πλειοψηφία των 2/3, ανανεώνεται η σύνθεση των μελών της Φιλίππου Ένωσης Ελλάδας από 80 σε 100, εξασφαλίζοντας αυξημένα εχέγγυα αμεροληψίας και ανεξαρτησίας των ελλανοδικών και των μελών της Επιτροπής Ιπποδρομιών, καθώς και αποτελεσματική εποπτεία στη διοργάνωση των Ιπποδρομιών και του ιπποδρομιακού στοιχήματος.

Η πολιτεία δεν χάνει τα δικαιώματα της, καθώς ο Υπουργός ελέγχει τη νομιμότητα των αποφάσεων, ενώ το δημόσιο συμφέρον εξασφαλίζεται, με τη συνέχιση της ιπποδρομιακής δραστηριότητας, με τρόπο δημοκρατικό, που απαιτεί τη συνεργασία και τη διασφάλιση όλων των πλευρών.

Από τα υπόλοιπα άρθρα τα πιο σημαντικά είναι η αναβάθμιση του κύρους της Διαρκούς Επιτροπής Αντιμετώπισης Βίας, καθώς και η επίλυση ενός χρόνιου προβλήματος του προσωπικού των αθλητικών ενώσεων και ομοσπονδιών και της κινητικότητας σε αυτό. Εξήντα επτά εργαζόμενοι παύουν να βρίσκονται στον αέρα, καθώς θεσπίζεται η υποχρέωση κατάταξής τους σε οργανικές θέσεις των αθλητικών ομοσπονδιών και όπου δεν υπάρχουν αντίστοιχες κενές οργανικές θέσεις ή οι υφιστάμενες δεν επαρκούν, σε αντίστοιχες προσωποπαγείς θέσεις.

Με όλα αυτά, που σας ανέφερα, φυσικά υπερψηφίζω το νομοσχέδιο και κατά τη δεύτερη ανάγνωση και επί της αρχής και επί των άρθρων και καλώ την Αντιπολίτευση να κάνει το ίδιο. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Το λόγο έχει η κυρία Καραμανλή.

**ΑΝΝΑ ΚΑΡΑΜΑΝΛΗ (Εισηγήτρια της Νέας Δημοκρατίας)**: Ευχαριστώ, κύριε Πρόεδρε.

Πριν ξεκινήσω την τοποθέτησή μου, θα ήθελα και εδώ στην Επιτροπή να αναφερθώ στις σπουδαίες επιτυχίες της Εθνικής Ομάδας Στίβου, στο Ευρωπαϊκό Πρωτάθλημα Κλειστού Στίβου, στη Γλασκόβη και να συγχαρώ τους αθλητές μας. Τα παιδιά, με τη συνολική τους εμφάνιση, μάς έκαναν, για μια ακόμη φορά, υπερήφανους και έδειξαν ότι υπάρχει και αυτό το ελπιδοφόρο πρόσωπο του ελληνικού αθλητισμού, δεν υπάρχει μόνο η θλιβερή και αποκρουστική πλευρά της βίας και των επεισοδίων, που ζήσαμε, ξανά το περασμένο Σαββατοκύριακο.

Βρισκόμαστε στην τελευταία συνεδρίαση της Επιτροπής με την επεξεργασία του σχετικού νομοσχεδίου. Δεν έχουν υπάρξει αξιοσημείωτες αλλαγές, από την πρώτη συζήτηση, αλλά και από αυτή επί των άρθρων, οπότε θα προσπαθήσω να είμαι, κατά το δυνατόν, σύντομη.

Λάβαμε ανεπαρκείς, αντικρουόμενες απαντήσεις, σε ερωτήματα, που θέσαμε και θεωρούμε καίρια και ουσιώδη και σε αυτά θα επιμείνουμε και θα ήθελα να εστιάσω.

Θα ξεκινήσω με την Επιτροπή Επαγγελματικού Αθλητισμού. Έχουμε εκφράσει τις αντιρρήσεις μας για το γεγονός ότι ο Υπουργός παραμένει ο απόλυτος άρχων, ο μόνος ρυθμιστής της κατάστασης, διορίζοντας και παύοντας τα μέλη του υπό σύσταση νομικού προσώπου δημοσίου δικαίου. Δεν μας πείσατε ούτε για την ερμηνεία του «σπουδαίου λόγου», που θα μπορεί να επικαλείται ο Υπουργός ούτε για τις «οδηγίες», που θα μπορεί να δίνει στην Επιτροπή, τις οποίες βαφτίζετε «μη δεσμευτικές». Καμία εικόνα, επίσης, δεν έχουμε για το κόστος λειτουργίας αυτού του νομικού προσώπου. Βάζετε επιβολή τέλους ελέγχου ΣΑΕ, αλλά δεν γνωρίζουμε ούτε τι πόρους θα αποφέρει ούτε σε τι ποσοστό θα καλύπτει ανάγκες. Επίσης, δεν υπήρξε κανένα σχόλιο για την πρότασή μας να υπάρχει δημόσια πρόσκληση και εισήγηση φορέων για τη στελέχωση της Επιτροπής.

Για το άρθρο 16 και την αύξηση του ποσοστού μετοχών, που μεταβιβάζονται και θα ελέγχονται, το πάτε από το 2% στο 5% και μας είπατε ότι δεν επηρεάζει δραματικά τη μετοχική σύνθεση μιας ΣΑΕ. Μα, δεν είναι μόνο αυτό το ζήτημα. Την προέλευση των χρημάτων, που μπαίνουν στον επαγγελματικό αθλητισμό, δεν πρέπει να την ελέγχουμε; Εσείς χαλαρώνετε ξεκάθαρα τους κανόνες, με αυτή τη διάταξη, με την επίκληση της αστείας δικαιολογίας, στην Αιτιολογική Έκθεση, περί φόρτου εργασίας της Επιτροπής.

Μας είπατε, επίσης, ότι το πιστοποιητικό που θα χορηγεί η Επιτροπή Επαγγελματικού Αθλητισμού θα είναι κρατικό και δεν θα είναι πιστοποιητικό συμμετοχής στις διοργανώσεις. Στο σχέδιο νόμου, που είχε βγει στη διαβούλευση, υπήρχε, στο άρθρο 12, η παράγραφος 10, την οποία τελικά αποσύρατε. Η συγκεκριμένη παράγραφος έλεγε ότι «το πιστοποιητικό αποτελεί προϋπόθεση για την έκδοση από την οικεία αθλητική ομοσπονδία της άδειας συμμετοχής σε οποιοδήποτε πρωτάθλημα επαγγελματικής κατηγορίας». Τι μεσολάβησε, μέσα σε τρεις μήνες και από εκεί που το πιστοποιητικό της ΕΑΑ αποτελούσε προϋπόθεση και για τη συμμετοχή στις διοργανώσεις, τώρα το περιορίζετε σε κρατικό πιστοποιητικό και το συνδέετε μόνο με πρόστιμα; Δεν μειώνεται έτσι και η ισχύς της Επιτροπής, που υποτίθεται, ότι θέλετε να αναβαθμίσετε;

Στο Κεφάλαιο για τη «Λειτουργία Σωματείων, Ενώσεων και Ομοσπονδιών», για τις εκτελεστικές θέσεις των διοικητικών συμβουλίων των ομοσπονδιών, όπου θα ισχύσει ο περιορισμός των θητειών, σας είπαμε να είναι, ούτως ή άλλως, ο πρόεδρος, ο γραμματέας και ο ταμίας, συν όποιος άλλος έχει αναλάβει εκτελεστικά καθήκοντα. Είναι απίθανο οι συγκεκριμένες θέσεις να μη διαδραματίζουν κομβικό ρόλο στη διοίκηση μιας ομοσπονδίας.

Επίσης, θα έλεγα ότι έχετε μάλλον υποτιμήσει το θέμα της συνταγματικότητας του περιορισμού των θητειών, καθώς δεν έχετε φέρει ακόμα σχετική γνωμοδότηση. Κάτι ψελλίσατε για την ΚΕΝΕ, αλλά όχι κάτι συγκεκριμένο. Θα την περιμένουμε, μέχρι και την Ολομέλεια.

Για την κάλυψη του 1/3 των θέσεων στα Δ.Σ. από το ένα φύλο. Ακούσαμε το σύνολο των φορέων να σας επισημαίνουν ότι είναι μια προβληματική ρύθμιση και σας προειδοποίησαν για τον κίνδυνο να βρεθούν σωματεία ή ομοσπονδίες προ αδιεξόδου. Συμφωνήσετε, άλλωστε και εσείς στην ομιλία σας, μετά την κατ' άρθρο συζήτηση στην Επιτροπή, ότι «η ποσόστωση φύλου πραγματικά είναι προβληματική και μπορεί να δημιουργήσει στρεβλώσεις στην εκλογική διαδικασία». Δεν μας είπατε, λοιπόν, τι θα γίνεται σ' αυτή την περίπτωση. Η ομιλία σας υπάρχει στα πρακτικά, κύριε Υπουργέ, θα την καταθέσω. Πώς θα λύνεται ο γόρδιος δεσμός, για τον οποίο και εσείς μιλήσατε, εάν δεν υπάρχουν γυναίκες υποψήφιοι; Μάλλον, λοιπόν, νομοθετείτε με ευχολόγια, χωρίς πρόβλεψη, για ένα σενάριο εξαιρετικά πιθανό.

Απάντηση δεν υπήρξε ούτε στην πρότασή μας για το εκλογικό σύστημα και το ποσοστό σταυροδοσίας 50% συν 1, επί των εκλεγόμενων, γιατί μ’ αυτή την πρόταση δεν τα παίρνει όλα ο νικητής ή ο ισχυρός, του επιτρέπεται, όμως, να διοικήσει. Είναι μια πρόταση ρεαλιστική, που θεωρούμε πως διασφαλίζει ότι η ομοσπονδία ή το σωματείο θα λειτουργούν, χωρίς προβλήματα, αλλά και ότι θα εκπροσωπείται η μειοψηφία. Εννοείται ότι είναι τελείως εκτός εκλογικής λογικής και αθλητικού πνεύματος τα ξεχωριστά παραταξιακά ψηφοδέλτια.

Όλα αυτά σας τα τόνισαν και οι εκπρόσωποι των ομοσπονδιών και καλό θα είναι να τους λαμβάνουμε υπόψη και να μην τους φωνάζουμε εδώ, μόνο για το τυπικό της υπόθεσης, πόσο μάλλον, όταν τα άρθρα αυτά προστέθηκαν στο σχέδιο νόμου, ξαφνικά, χωρίς να έχει προηγηθεί διαβούλευση.

Σε ό,τι αφορά στην αμοιβή σε προέδρους ομοσπονδιών, στο άρθρο 29, μας βρίσκει σύμφωνους και πιστεύουμε ότι θα μπορούσε να επεκταθεί και σε ομοσπονδίες, που έχουν ίδια έσοδα, τουλάχιστον ίσα, με την κρατική επιχορήγηση. Μιλώντας για το άρθρο 29, θα ήθελα να σας επισημάνω ότι την ποσόστωση του 1/3, για τα δύο φύλα, στις αρχαιρεσίες των ομοσπονδιών, την αναφέρετε και στο άρθρο 30, παρ.6. Συνεπώς, μπορείτε να το αφαιρέσετε από το άρθρο 29 και να μας δώσετε τη δυνατότητα να το υπερψηφίσουμε, αφού συμφωνούμε, υπό προϋποθέσεις, στις υπόλοιπες παραγράφους.

Στο άρθρο 31, σχετικά με τη διενέργεια ελέγχου στους αθλητικούς φορείς από το Γενικό Επιθεωρητή Δημόσιας Διοίκησης. Σας είπαμε ότι είμαστε υπέρ του ελέγχου, από το πρώτο ευρώ, όχι από τις 50.000, που προβλέπει το νομοσχέδιο και θα στηρίξουμε οποιαδήποτε πρωτοβουλία ενισχύει τη διαφάνεια, θέλουμε, όμως, να υπογραμμίσουμε κάποιες αδυναμίες, που μπορεί να ακυρώσουν στην πράξη αυτό το εγχείρημα.

Διατυπώνονται αμφιβολίες και ενστάσεις, κατά πόσον οι αθλητικές ομοσπονδίες υπάγονται στον ευρύτερο δημόσιο τομέα, αποτελώντας κρατικά νομικά πρόσωπα ιδιωτικού δικαίου και άρα, εμπίπτουν στο πεδίο αρμοδιοτήτων του Γενικού Επιθεωρητή. Υπάρχουν σχετικές γνωμοδοτήσεις τόσο σε εθνικό, όσο και σε ευρωπαϊκό επίπεδο και είναι πιθανόν να προσφύγουν αύριο ελεγχόμενες ομοσπονδίες και να επιδιώξουν ακύρωση του ελέγχου και των πιθανών πορισμάτων.

Ακούστηκε, επίσης, μια ενδιαφέρουσα πρόταση από τους φορείς, η οποία μιλά για έλεγχο των ομοσπονδιών από ορκωτούς λογιστές, σε ετήσια βάση, με δική τους δαπάνη και φυσικά να καταθέτουν το πόρισμα στο Γενικό Επιθεωρητή. Σας εφιστούμε, λοιπόν, την προσοχή, υπογραμμίζοντας, ότι θα στηρίξουμε οποιαδήποτε διάταξη προβλέπει σε βάθος έλεγχο των χρηματοδοτούμενων ομοσπονδιών αθλητικών φορέων.

Στο άρθρο 33, σχετικά με την είσοδο των μετόχων στοιχηματικών εταιρειών στον επαγγελματικό αθλητισμό. Μας παρουσιάσατε - είναι και αυτό στα πρακτικά, όπως όλα, όσα χρησιμοποιούμε - ένα σκεπτικό για το πώς καταλήξατε στο 15%, ως ποσοστό βασικού μετόχου, που χαρακτηρίζεται από μια λογική, θα μου επιτρέψετε, εντελώς «μπακαλίστικη». Είπατε ότι παίρνετε ένα ποσοστό, που αφορά μια διαδικασία για Α.Ε., άσχετη με αυτό που συζητούμε και μας λέτε ότι το διαιρείτε διά δύο και μετά το στρογγυλοποιείτε. Ειλικρινά, δεν ξέρω που έχετε δει ένα τέτοιο μοντέλο.

Σχετικά με το προσωπικό των ομοσπονδιών. Ειπώθηκε, στην προηγούμενη συζήτηση, από τους εκπροσώπους των ομοσπονδιών, ότι ελάχιστες είναι αυτές, που έχουν προχωρήσει σε κανονισμό προσωπικού. Γι’ αυτό, προτείνουμε οι υπάλληλοι να μπορούν να μετακινηθούν μόνο σε ομοσπονδία, που έχει διαμορφώσει οργανισμό για το προσωπικό και μόνο, εφόσον πληρούν τις προϋποθέσεις του περιγράμματος θέσης και του σχετικού προσοντολογίου, διαφορετικά να μένουν σε προσωποπαγείς θέσεις στην ομοσπονδία τους.

Επίσης, θα ήθελα να δείτε κάτι, κύριε Υπουργέ, μία επισήμανση. Στο άρθρο 4, παράγραφος 42, θεωρούμε ότι πρέπει να διευκρινιστεί, αν η απαίτηση για τη λήψη έγκρισης της οικίας αθλητικής ομοσπονδίας απαιτείται, προκειμένου για διοργάνωση, που γίνεται στον οργανωμένο αθλητικό χώρο αθλητικού σωματείου ή ιδιωτικής αθλητικής εγκατάστασης, όπως π.χ. της αντισφαίρισης, που λειτουργεί, με νόμιμη άδεια. Θα θέλαμε γι’ αυτό μια διευκρίνιση.

Σε ό,τι αφορά τις διατάξεις για την Φίλιππο Ένωση Ελλάδος, μας είπατε, με λίγα λόγια, κύριε Υπουργέ, ότι η κατάσταση, που επικρατεί στον Ιππόδρομο, υπαγόρευε τη λήψη της νομοθετικής πρωτοβουλίας, που μας φέρατε, με το σχέδιο νόμου και ότι ο τρόπος, που νομοθετείτε, είναι ο ορθότερος, για τη διασφάλιση του μέλλοντος του Ιπποδρόμου και για τα οικονομικά του δημοσίου. Μας ανακοινώσατε ότι για την αναμόρφωση του Δ.Σ. της ΦΕΕ, πήρατε, ως παράδειγμα, το αγγλικό μοντέλο και με βάση αυτό, αυξήσατε την εκπροσώπηση του παραχωρησιούχου, μειώνοντας ισάριθμα την εκπροσώπηση της γενικής συνέλευσης της ΦΕΕ και προσθέσατε έναν εκπρόσωπο της Ένωσης Ιδιοκτητών Δρομώνων Ίππων, αφαιρώντας τον εκπρόσωπο του Υπουργείου Οικονομικών. Επιπρόσθετα, διατηρήσατε τον όρο των 8 παρόντων στα 11 μέλη του Δ.Σ., προκειμένου να υπάρχει η απαρτία για τη λήψη αποφάσεων σε σημαντικά ζητήματα.

Επίσης, απαλείψατε τη δική σας αρμοδιότητα, δηλαδή, να κάνετε ουσιαστικό έλεγχο στις αποφάσεις του Δ.Σ. της ΦΕΕ, κάνοντας πιο προβληματική τη δυνατότητα λήψης αποφάσεων για το συμφέρον του δημοσίου, το οποίο η ΦΕΕ υπηρετεί. Σας τα έχουμε αναλύσει αυτά και με αυτές τις αλλαγές θεωρείτε ότι θα υπάρξει λύση στο πρόβλημα του Ιπποδρόμου, που παραμένει κλειστός, από τα Χριστούγεννα, αφού γι΄ αυτήν την κατάσταση, κατά τη δική σας θεωρία, την αποκλειστική ευθύνη φέρει η ΦΕΕ, η οποία, όπως μας είπατε, δεν θα έχει πλέον το «πάνω χέρι»; Σας θυμίζουμε, όμως, ότι εκτός των ιδιοκτητών ίππων, υπάρχουν και οι τάξεις των προπονητών και των αναβατών, οι οποίοι εκπροσωπούνται στα όργανα του αγγλικού μοντέλου, αλλά όχι, στο δικό σας.

Φυσικά, είμαστε βέβαιοι ότι σ’ αυτή την «αγγλική αρχή», δεν δίνεται η δυνατότητα σε φορέα, που μετέχει στο Δ.Σ., να μπλοκάρει την λήψη απόφασης, που δεν τον συμφέρει, απλά και μόνο αποσύροντας τους δικούς του εκπροσώπους.

Συνοψίζοντας, κυρίες και κύριοι συνάδελφοι, η συζήτηση, που προηγήθηκε, δεν μας έπεισε για τα κίνητρα της κυβερνητικής πρωτοβουλίας. Δεν διαφωνούμε με τον πυρήνα αυτού του νομοσχεδίου, από αντιπολιτευτικό ζήλο και το αποδείξαμε, στηρίζοντας άρθρα, που κρίνουμε ότι κινούνται στη σωστή κατεύθυνση. Στην μεγάλη εικόνα, όμως, μιλάμε για ένα νομοθέτημα, που δεν βελτιώνει τους προβληματικούς ελεγκτικούς μηχανισμούς του επαγγελματικού αθλητισμού, ενισχύει τον κρατικό παρεμβατισμό και ανοίγει παραθυράκια για άνιση μεταχείριση. Ταυτόχρονα, στρέφεται κατά του ερασιτεχνικού αθλητισμού, συνολικά, από το κύτταρο, που είναι το σωματείο, μέχρι και την ομοσπονδία, επιβάλλοντας διαδικασίες, που είναι ξένες με την αθλητική πρακτική και θα οδηγήσουν σε αδιέξοδα. Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας ευχαριστούμε πολύ.

Το λόγο έχει η κυρία Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ - ΔΗΜΑΡ):** Κύριε Υφυπουργέ, κυρίες και κύριοι συνάδελφοι, συζητάμε με παράλληλες και αλληλοκαλυπτόμενες και, σε κάθε περίπτωση, ανορθολογικές διαδικασίες, ένα νομοσχέδιο και νομίζω ότι από εδώ και ύστερα, αυτό θα είναι κάτι, το οποίο θα το δούμε, σε όλα τα νομοσχέδια, που θα έρχονται. Αυτό, λοιπόν, το νομοσχέδιο, στον πυρήνα του, θέτει ζητήματα αθλητικής βίας.

Μέσα στο Σαββατοκύριακο, λοιπόν – κοιτάξτε, τώρα, τη μεγάλη αντίφαση – ζήσαμε σοβαρά επεισόδια, με συμπλοκές, τραυματισμούς, καταστροφές περιουσιακών στοιχείων των πολιτών, ανομία και έκτροπα, σ’ έναν αγώνα, που γίνεται, μεταξύ Νίκαιας και Ιωνικού. Και δεν φτάνει αυτό, στη συνέχεια, αυτά τα 30 άτομα, με μαύρα ρούχα, κράνη, ρόπαλα και όλα αυτά, εισβάλλουν και σε ένα κολυμβητήριο και συγκεκριμένα, σε έναν αγώνα πόλο γυναικών, όπου το μεγαλύτερο ποσοστό, στις κερκίδες, είναι γονείς με παιδιά και κυρίως, μητέρες με παιδιά και ακούμε από τον Υπουργό ότι εκφράζει τον αποτροπιασμό του για τα επεισόδια !

Το θέμα της αθλητικής βίας φαίνεται ότι είναι σε έξαρση και όχι μόνο είναι σε έξαρση, αλλά φαίνεται ότι γιγαντώνεται και το να εκφράζετε τον αποτροπιασμό σας είναι σεβαστό, είναι αναγκαίο και έτσι πρέπει να γίνει, αλλά το ερώτημα είναι φτάνει; Δεν φτάνει, κύριε Υπουργέ.

Το ίδιο και η πρόθεση της πολιτείας, που λέτε, ότι δεν θα αφήσουμε τους λίγους να επιβάλλουν το νόμο στους πολλούς. Σωστή και ολοκληρωμένη νομοθέτηση, καθώς και οι προβλέψεις, που έχει ένα νομοσχέδιο, θεωρούμε ότι είναι το μόνο εργαλείο, που προσφέρει τη δυνατότητα να θωρακιστούμε, απέναντι στη βία και γι’ αυτό θεωρούμε τον τρόπο, με τον οποίο νομοθετείτε, απαράδεκτο. Δεν γίνεται να έρχονται οι φορείς και να περιμένουμε να μας καταθέσουν υπομνήματα. Είμαστε μία μέρα πριν από την Ολομέλεια και υπομνήματα δεν έχουμε στα χέρια μας. Δεν είναι δυνατόν να έρχονται 34 φορείς και να λένε όλοι – και μπράβο σας γι΄ αυτό – ότι έχουν συναντηθεί μαζί σας και ότι υπήρξε ένας εξαντλητικός διάλογος, όμως να θυμίσω σε όλους, ότι ο διάλογος γίνεται στη Βουλή και όχι σε κλειστά υπουργικά γραφεία. Επίσης, να σας θυμίσω ότι τα 3 λεπτά δεν επαρκούν, σε ένα τόσο εξειδικευμένο αθλητικό νομοσχέδιο, για να καταλάβουμε και εμείς οι «αδαείς», που τυχαίνει να είμαστε μηχανικοί και όχι του αθλητικού χώρου, τι θέλει να πει ο ποιητής, πίσω από όλες αυτές τις πολύ ωραία εκφρασμένες νομοθετικές πρωτοβουλίες σας ! Ευτυχώς – και αυτό το λέω, με πολύ μεγάλη ανακούφιση – στην Επιτροπή μας υπάρχουν άνθρωποι, από το χώρο του αθλητισμού, οι οποίοι έχουν πολύ μεγαλύτερη από εμένα εμπειρία και μας βοηθούν στο έργο μας, το οποίο εσείς δεν κάνετε καθόλου εύκολο.

Καταθέσαμε μία πρόταση, σε μία προσπάθεια αλλαγής του οπαδικού κατεστημένου. Είπαμε μήπως, για παράδειγμα, μπορεί η λειτουργία κλειστών ομίλων φιλάθλων, όπως συμβαίνει, σε όλες τις ευρωπαϊκές χώρες, να είναι μία πρόταση. Εσείς, εμμέσως, παραδέχεστε ότι προφανώς, δεν υπάρχει καμία βελτίωση στο θέμα, προφανώς, η βία στα γήπεδα συνεχίζει, προφανώς, δεν υπάρχει καμία δυνατότητα να βρεθεί τρόπος καταπολέμησης της και να αλλάξει η εικόνα, που βλέπουμε, κάθε φορά, σε μικρούς ή μεγάλους αγώνες. Ευτυχώς, υπάρχουν και οι αθλητές μας, που μας δίνουν πάντα τη δυνατότητα να αισθανόμαστε περήφανοι, σε ένα κατά τα άλλα πλαίσιο λειτουργίας ενός κράτους, που μάλλον μπαλώματα κάνει και μάλλον για τη φωτογραφία της στιγμής ενδιαφέρεται.

Τέλος, όταν όλη η επιχειρηματολογία της Κυβέρνησής σας γι’ αυτό το νομοσχέδιο, αλλά και για σωρεία άλλων, που έρχονται στην Επιτροπή μας, διαπνέεται από αυτό, που λέτε εσείς κάθε φορά, «από την προσπάθεια εκδημοκρατισμού στο χώρο του αθλητισμού», μία έννοια, που έχει γίνει πανάκεια, θα σας πω εγώ σε όλες τις πρωτοβουλίες σας, είναι απορίας άξιο λοιπόν, πως επιτρέπετε να καταλύονται στην πράξη τέτοιες έννοιες. Χωρίς να έχει προηγηθεί καμία απολύτως διαβούλευση, χωρίς κανένα διάλογο με την ελληνική κοινωνία, χθες στον Πειραιά έγινε μία – πώς να την χαρακτηρίσω – πράξη εκδημοκρατισμού θα την έλεγα, για τα δικά σας πρότυπα. Αποφασίστηκε, λοιπόν, σήμερα να συνεδριάσει το ΚΑΣ, με θέμα – είναι απολύτως θέμα της αρμοδιότητάς σας – την ανακήρυξη όλου του δήμου Πειραιά αρχαιολογικού χώρου, χωρίς καμία διαβούλευση, χωρίς καμία συνεννόηση, χωρίς κανένα διάλογο ούτε με τα επιμελητήρια, ούτε με τους φορείς, ούτε με το δήμο, πίσω από κλειστές πόρτες, όπως πάντα. Εμείς, επειδή θεωρούμε ότι το θέμα είναι πολύ σημαντικό, έχουμε καταθέσει αναφορά, έχουμε σηκώσει το θέμα, θα υπάρξει συνάντηση με τους φορείς της πόλης, αλλά αυτό θέλω να σας πω ότι είναι ένα ακόμη δείγμα, που αφήνει ανεξίτηλο το αποτύπωμα του πως εννοείτε εσείς τον εκδημοκρατισμό. Σήμερα, μαθαίνω με ανακούφιση, ότι τελικά το ΚΑΣ έχει αποσύρει το θέμα νούμερο 9, γιατί υπήρξε μία παρέμβαση από τον ΟΛΠ και χάρη σε αυτή την πρωτοβουλία, μετατίθεται η κουβέντα.

Ας πάμε τώρα στο περίφημο νομοσχέδιο. Το Α΄ Μέρος του νομοσχεδίου ασχολείται με τον επαγγελματικό αθλητισμό και με την Επιτροπή Επαγγελματικού Αθλητισμού. Ο νομοθέτης, πολύ σωστά, εδώ σκέφτηκε ότι επειδή είναι σε εξέλιξη ο επαγγελματικός αθλητισμός, μέσω μίας Επιτροπής και μέσω του ελέγχου, που θα ασκεί, ότι πρέπει να προλαμβάνονται φαινόμενα έκνομα, φαινόμενα ανομίας, φαινόμενα μαύρου χρήματος. Τι έρχεστε, λοιπόν και κάνετε; Αντικαθιστάτε την υφιστάμενη επιτροπή με μια άλλη, συνομολογώντας, προφανώς ότι και αστοχίες υπήρξαν και αποτυχία στη λειτουργία της.

Η νέα Επιτροπή φοράει και έναν «μανδύα», που επίσης σας αρέσει, τελευταία, μιας Ανεξάρτητης Αρχής, αλλά είναι μόνο ο «μανδύας». Επικαλείστε την ανεξαρτησία της Επιτροπής, αλλά δεν μπορείτε να πείσετε κανέναν και αυτό, γιατί, απλούστατα, δημιουργείτε ένα νομικό πρόσωπο δημοσίου δικαίου, που επιχορηγείται από το κράτος, τα μέλη του Δ.Σ. διορίζονται από τον Υπουργό και πολύ περισσότερο, παύονται από αυτόν, κατά το δοκούν, με τη θολή αιτιολογία του «σοβαρού λόγου» και επειδή είστε έγκριτος νομικός, ξέρετε ότι κάθε φορά, που οι νομικοί επικαλούνται «σοβαρό λόγο», όλο αυτό το κομμάτι της ερμηνείας, της παρερμηνείας και ό,τι θέλει κανείς να φανταστεί, έχει ήδη ανοίξει.

Εκεί, φυσικά, παύει η ανεξαρτησία και ξεκινάει η τακτική της Κυβέρνησής σας, να ελέγξει τα πάντα, γιατί κράτος και κυβέρνηση ταυτίζονται και αυτό είναι μια πολιτική θέση, σεβαστή, αλλά πείτε το ξεκάθαρα. Μην χρησιμοποιείτε έννοιες, που ούτε καν πιστεύετε. ΣΥΡΙΖΑ και Ανεξάρτητες Αρχές, με κάθε πρωτοβουλία, που παίρνετε και σε κάθε ευκαιρία, κατανοούμε όλοι ότι είναι έννοιες ασύμβατες, γιατί δεν μπορείτε να τις ελέγξετε και γι' αυτό τις μάχεστε.

Δείτε, λοιπόν, στο άρθρο 6. Ορίζετε τα μέλη της Επιτροπής, απολαμβάνουν πλήρους προσωπικής και λειτουργικής ανεξαρτησίας και, στη συνέχεια, δεν αναλαμβάνουν, λέτε, δεσμευτικές οδηγίες από κυβερνητικά ή διοικητικά όργανα ούτε από οποιοδήποτε άλλο φυσικό ή νομικό πρόσωπο. Για ποια ανεξαρτησία, λοιπόν, συζητάτε; Μπορούν να λαμβάνουν οδηγίες, αλλά όχι δεσμευτικές, μπορείτε να μας εξηγήσετε τι σημαίνει αυτό;

Μια άλλη παρατήρηση σε ό,τι αφορά το πρώτο Μέρος και αυτή την Επιτροπή Αθλητισμού. Μεγάλη γραφειοκρατία, κύριε Υφυπουργέ και μόνο ένα σχόλιο έχουμε, όπου βλέπουμε να υπάρχει τόσο μεγάλη γραφειοκρατία. Η γραφειοκρατία βοηθά να κρυφτούν όλα όσα δεν θέλουμε να πούμε φωναχτά και εδώ φωναχτά δεν θέλετε να πείτε ότι ο σκοπός των διατάξεων για την Επιτροπή Επαγγελματικού Αθλητισμού είναι ο απόλυτος έλεγχος από σας, τελεία και παύλα. Επειδή, όμως, αυτό δεν ακούγεται και πολύ δημοκρατικό, «βάλε και μια Ανεξάρτητη Αρχή να υπάρχει». Όπως είναι τώρα δομημένη η Επιτροπή Επαγγελματικού Αθλητισμού, δεν είναι δυνατόν να οδηγήσει σε καμιά αποτελεσματική λειτουργία και φυσικά, αυτό, μέχρι τώρα από τις τοποθετήσεις σας, κατανοούμε ότι είναι το τελευταίο, που σας ενδιαφέρει.

Για την παράλειψη πρόβλεψης για το προσωπικό του νέου φορέα, για τις αμοιβές, καθώς και για τα ζητήματα των απευθείας αναθέσεων, τα έχουμε πει, εκτενώς, τα είπαν και οι φορείς, τα είπαν και οι συνάδελφοι. Εκείνο, που ενοχλεί, δεν είναι η προσπάθεια ελέγχου, που κάνετε για το νέο φορέα, με «ολίγον» από Ανεξάρτητη Αρχή. Ενοχλεί ότι μας υποτιμάτε, υποτιμάτε τη νοημοσύνη μας - και τη δική μας και των πολιτών - και τελικά η Επιτροπή Επαγγελματικού Αθλητισμού μετατρέπεται σε ένα όργανο επιβολής προστίμων επί παντός επιστητού.

Εμείς σας κάναμε μια πρόταση, την καταθέτουμε και πάλι, ελπίζοντας ότι κάποια στιγμή, θα πάρουμε μια απάντηση. Λέμε, λοιπόν, πολύ απλά, ότι από τα έσοδα της Επιτροπής Επαγγελματικού Αθλητισμού από πρόστιμα και άλλες πηγές, ας επιστραφεί ένα μέρος κατευθείαν στις ομοσπονδίες, ως επιπλέον χρηματοδότηση και το υπόλοιπο, μέσω της Γενικής Γραμματείας Αθλητισμού, να αξιοποιείται για τη χρηματοδότηση αθλητικών υλικοτεχνικών υποδομών.

Πάμε στο δεύτερο Μέρος, με τα άρθρα 25 και 32, που αφορούν τις αθλητικές ομοσπονδίες. Εδώ σε όλα αυτά τα άρθρα, αναδεικνύονται τα προβλήματα και οι παθογένειες, που υπάρχουν στο χώρο. Παθογένειες και προβλήματα - για να μην αδικώ κανένα - διαχρονικά. Έρχεστε να τα θεραπεύσετε. Έχω την εντύπωση ότι μένετε μόνο στις καλές προθέσεις. Εδώ στα θέματα, που μπαίνουν, με τις περίφημες ποσοστώσεις για το φύλο, με τις θητείες, με την εκπροσώπηση των δύο φύλων, με την περιορισμένη σταυροδοσία, με τα εκλογικά συστήματα της απλής αναλογικής και με όλα αυτά τα διάφορα, που με τη μέχρι τώρα πορεία, αναδείχθηκαν, έχω να κάνω μια παρατήρηση, που πολύ εύστοχα την είπε και ο Γενικός Γραμματέας του ΣΕΓΑΣ, ότι το νομοσχέδιο αποπνέει έναν έντονο κρατικισμό και αυτό μόνο προβλήματα μπορεί να δημιουργήσει.

Θέλω να σας πω ότι σε ό,τι αφορά το άρθρο 25, με τις ποσοστώσεις για το φύλο, επειδή, όπως καταλαβαίνετε, είμαστε και ελάχιστες γυναίκες στη Βουλή και επειδή χαιρόμαστε πάρα πολύ να ακούμε από συναδέλφους Βουλευτές πόσο αποτελεσματικές είναι οι γυναίκες, πόσο καταπληκτικά μπορούν να τα καταφέρουν, σε όλα τα επίπεδα και πόσο μας χρειάζεστε, σε όλες τις διαδικασίες εκπροσώπησης, θέλω να σας πω ότι αυτό πρέπει να το νομοθετούμε, με έναν τρόπο, που να μην καταντάει ευχολόγιο. Τις δυνατότητές μας τις ξέρουμε. Για να έχει, όμως, αποτέλεσμα κάτι τέτοιο, πρέπει και η Πολιτεία να μη μπαίνει σε «μπακαλίστικες» λογικές. Προφανώς και η Ευρωπαϊκή Ένωση το έχει δει ότι υπάρχει αυτό το πρόβλημα και προφανώς, πρέπει να βρεθεί ένας τρόπος να συμβαδίσουμε και εμείς, με τις κατευθυντήριες οδηγίες, που μας δίνει η Ευρώπη και να βρούμε μία λύση. Πιστέψτε με, όμως, αυτό που προτείνετε, λύση δεν είναι. Μάλλον σε αδιέξοδο οδηγεί, γιατί ένα πράγμα, που δεν μας λέτε, είναι τι ακριβώς θα συμβεί, εάν δεν υπάρχουν υποψηφιότητες και αν αυτές είναι λιγότερες του κατώτερου πλαφόν για συμμετοχή του ενός από τα δύο φύλα. Άλλοι θα θεωρήσουν ότι πάνε σε προσωρινές διοικούσες επιτροπές, άλλοι ότι δεν πρέπει να υπάρξει συμμετοχή, κατά το ένα τρίτο, που θεωρείται υποχρεωτική, γιατί η διάταξη είναι αναγκαστικού δικαίου και όλα αυτά μόνο θολούρα και μπέρδεμα. Γι΄ αυτό πρέπει να μας ξεκαθαρίσετε τι ακριβώς σκέφτεστε, βάζοντας κάτω όλα τα σενάρια, όχι μόνο το καλό σενάριο ότι θα βρεθούν οι γυναίκες, οι οποίες θα θέλουν να συμμετέχουν, γιατί μην ξεχνάτε ότι είναι διαφορετικό πράγμα να συμμετέχεις απλά, ως υποψήφιος για τη θέση ενός -τι να πω τώρα- ενός αθλητικού φορέα και άλλο για τις θέσεις σε διοικητικά συμβούλια, που έχουμε γύρω στις επτά με οκτώ χιλιάδες αθλητικά σωματεία, σε όλη την Ελλάδα. Είναι διαφορετική η τάξη μεγέθους, άρα, διαφορετικά και τα θέματα, που ανακύπτουν.

Πάω λίγο, επί τροχάδην, στις αρχαιρεσίες. Το είπαμε και σε προηγούμενες συνεδριάσεις. Για λόγους αρχής, δεν μπορεί να υπάρχει παρέμβαση στο αυτοδιοίκητο των πρωτογενών σωματείων και εδώ πάλι θα σας έλεγα να προβληματιστούμε από αυτά, που ακούσαμε από τους φορείς, ότι εάν θα είναι απλή αναλογική ή αν θα είναι ενιαίο ψηφοδέλτιο δεν μπορεί να κριθεί στην πορεία από τις αρχαιρεσίες και μάλιστα, τελευταία στιγμή. Πρέπει να έχει αποφασιστεί από γενική συνέλευση, να υπάρχει, ως καταστατική διάταξη, να έχει αυξημένη παρουσία και αυξημένη πλειοψηφία των τριών τετάρτων και εκεί και με αυτό το εκλογικό σύστημα να προκηρυχθούν οι εκλογές. Δεν μπορούν να προκηρύσσονται εκλογές, χωρίς να είναι ξεκάθαρο με τη εκλογικό σύστημα πάμε. Σεβόμαστε τα δικαιώματα των μειοψηφιών, αλλά παραείναι μειοψηφία τα επτά σωματεία. Θέλει πολλή προσοχή, γιατί αν ισχύσει ο νόμος, όπως είναι, θα μας οδηγήσει σε περιπέτειες. Θα έχουμε ενστάσεις, θα έχουμε αλλοίωση αποτελεσμάτων. Μερικά πράγματα βγάζουν μάτι, είστε πάρα πολύ έμπειρος.

Πάμε λίγο στο άρθρο 29. Λοιπόν, το ίδιο απαράδεκτη και η ποσόστωση στο συγκεκριμένο άρθρο, εμμονικοί με την κρατική παρέμβαση, καπελώνετε και τις θητείες της ανεξάρτητης ομοσπονδίας. Προτείνουμε να αφαιρεθεί. Επίσης, η πρόβλεψη προέδρων μισθοφόρων, που εξυπηρετούν μόνο τους ίδιους και ενδεχομένως και αυτούς, που τους ελέγχουν, εμάς δεν μας βρίσκει σύμφωνους. Συνολική απόσυρση, λοιπόν, του άρθρου 29.

Θέλω δύο λόγια να πω για το Γενικό Επιθεωρητή Δημόσιας Διοίκησης. Εδώ πιστεύουμε ότι ο ουσιαστικός έλεγχος τήρησης της νομιμότητας από ένα όργανο, που φέρει όλα τα εχέγγυα γνώσης και εμπειρίας αποτελεσματικού ελέγχου, όσο και αν μπορεί, στην αρχή, να δημιουργήσει πρόσθετες υποχρεώσεις στους αθλητικούς φορείς, κυρίως σε θέματα τυπικότητας και τήρησης διαδικασιών, μακροπρόθεσμα, είναι προς όφελος και των ίδιων των αθλητικών σωματείων και της Πολιτείας και θεωρώ ότι είναι θετικό και πρέπει να προχωρήσουμε στην ολοκλήρωση του.

Κλείνοντας αυτό το Κεφάλαιο, που νομίζω είναι η καρδιά του νομοσχεδίου και αφορά τις ομοσπονδίες, θέλω να σας πω πως ό,τι κι αν νομοθετήσουμε, ό,τι σύστημα και αν εφαρμόσετε στις αθλητικές ομοσπονδίες, στα αθλητικά σωματεία, στην Αυτοδιοίκηση, στις εθνικές εκλογές, εάν δεν υπάρχουν οι συσχετισμοί, εάν δεν υπάρχει η ωριμότητα στο πολιτικό προσωπικό και αν δεν υπάρχει ωριμότητα και στον κόσμο, δεν υπάρχει περίπτωση να μπορέσετε να προστατεύσετε κανένα δικαίωμα μειοψηφίας, που διατείνεστε ότι προσπαθείτε να κάνετε με αυτό.

Κατά βάση, τον αθλητικό χώρο προσπαθείτε να ελέγξετε και αυτή η αλλαγή συσχετισμών αυτήν την αγωνία δείχνει, που, όμως έχω την αίσθηση ότι ούτε εδώ θα σας βγει.

Επειδή μεγάλο κομμάτι του νομοσχεδίου είναι οι τροποποιήσεις του ν. 2725 και του θέματος του Ιπποδρόμου, αλλά έχω ξεπεράσει, κατά πολύ, τον χρόνο ομιλίας μου, θα επιφυλαχθώ για την Ολομέλεια, λέγοντας μόνο ότι είναι ένα νομοθέτημα, το οποίο μας δημιουργεί πολλές απορίες, θολή εικόνα, ασάφειες, γι' αυτό κρατάμε επιφύλαξη για την Ολομέλεια.

Και θέλω να σας πω, για να μην αιφνιδιάσω, ότι θα καταθέσουμε και για το άρθρο 42 πρόταση και για το άρθρο 35, που αφορά στη συμμετοχή μεταναστών στα αθλητικά σωματεία, αντίστοιχη τροπολογία για τη βελτίωση αυτής της διάταξης. Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ.

Απλώς, θα διευκρινίσω το εξής, ότι υπόμνημα κατατέθηκε, έχει μοιραστεί. Δηλαδή, κάποιοι φορείς κατέθεσαν υπομνήματα και μοιράστηκαν στους βουλευτές, κάποιοι δεν κατέθεσαν. Οπότε αυτή είναι η απάντηση.

Τον λόγο έχει ο κ. Γρέγος.

**ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου-Χρυσή Αυγή):** Ευχαριστώ, κύριε Πρόεδρε.

Θα κάνω κάποιες γενικές παρατηρήσεις, γιατί αναφερθήκαμε, στην τελευταία Επιτροπή, σχετικά με τις θέσεις μας στα άρθρα του νομοσχεδίου και θα τα συζητήσουμε, φυσικά και αύριο, στην Ολομέλεια. Φυσικά, καταδικάζουμε τα πρόσφατα επεισόδια, που έλαβαν χώρα, σε αθλητικούς χώρους και μάλιστα, σε χώρους, όπου υπήρχαν γυναίκες, μικρά παιδιά, άτομα με ειδικές ανάγκες. Βέβαια, όπως ξέρετε, αυτό το φαινόμενο δεν είναι τωρινό, υπάρχει, εδώ και αρκετά χρόνια, αλλά φυσικά, δεν έχει σταματήσει.

Στα πλαίσια της ανομίας, που επικρατεί, στη χώρα μας, αυτή τη στιγμή, είναι άλλο ένα ενδεικτικό γεγονός το τι συμβαίνει και στους αθλητικούς χώρους. Και φυσικά, μας καθιστά ιδιαίτερα ανήσυχους και σαν γονείς, οι οποίοι συνοδεύουμε τα παιδιά μας, σε αθλητικές εκδηλώσεις. Δεν φαίνεται αυτό το νομοσχέδιο να καταπολεμά τέτοια φαινόμενα. Και εδώ να πούμε, κύριε Υπουργέ ότι άλλο τα μέλη των λεσχών-φίλων κάποιων ομάδων και άλλο αυτοί οι οργανωμένη χούλιγκανς, όπως τους λένε, που έχουν κάποιους συγκεκριμένος στόχους. Να μην τα τσουβαλιάζουμε, έχει σημασία αυτό, που σας λέω, γιατί τα μέλη των λεσχών, που σας είπα πριν, είναι οικογενειάρχες, είναι άνθρωποι εργαζόμενοι, άνθρωποι καθημερινοί.

Οι αιτίες, φυσικά και αυτό το φαινόμενο της βίας στα γήπεδα είναι γνωστές, όμως δεν το έχουμε προσεγγίσει ποτέ, όσον αφορά σε θέματα παιδείας. Έχουμε περιοριστεί, συνήθως, σε θέματα καταδίκης τέτοιων επεισοδίων. Φυσικά, όπως είπα και πριν, τα καταδικάζουμε όλοι. Έχουμε ψάξει, έχουμε βρει κάποιες αιτίες, δεν προχωρήσαμε παραπάνω, γι' αυτό και αυτή η κατάσταση διαιωνίζεται.

Και λέω σε «θέματα παιδείας», γιατί το συγκεκριμένο θέμα άπτεται και του Υπουργείου Παιδείας. Δεν έχει έρθει κάποιο νομοσχέδιο σχετικό, όμως θα πρέπει όλα αυτά τα προβλήματα να τοποθετούνται και σε επίπεδο σχολείου, γιατί αφορούν νεαρούς ανθρώπους και μικρά παιδιά και θα πρέπει να παίρνουν τις συγκεκριμένες βάσεις στο πως θα πρέπει να ενεργούν είτε σαν αθλητές, είτε σαν ερασιτέχνες αθλητές, είτε σαν επαγγελματίες αθλητές και κυρίως, σαν φίλαθλοι.

Να δώσουμε πολλά συγχαρητήρια, φυσικά, στους Έλληνες και στις Ελληνίδες αθλητές και αθλήτριες, που μας έκαναν περήφανους, για άλλη μια φορά. Πολλά συγχαρητήρια στους βοηθούς και στους προπονητές και στο στενό οικογενειακό τους περιβάλλον. Ευτυχώς, είναι αρκετές αυτές οι στιγμές και μας κάνουν περήφανους αυτές οι αθλητικές επιτυχίες. Βέβαια, συνηθίζεται οι πολιτικοί να τρέχουν να φωτογραφίζονται, σε κάποια μεγάλη επιτυχία, για να καρπωθούν ένα μέρος από τη λάμψη κάποιων μεταλλίων, όμως οι αθλητές, κυρίως οι αθλητές, που έχουν μεγάλες επιτυχίες, έχουν φτάσει σε σημείο να λένε δεν θέλουμε κάποιους δίπλα μας, γιατί δεν μας στήριξαν, όταν το είχαμε ανάγκη. Είναι πολύ γνωστά αυτά τα περαστικά, να το τονίσουμε και αυτό.

Περιμέναμε, κύριε Υπουργέ, εδώ και πάρα πολύ καιρό, ένα πλήρες νομοσχέδιο, αλλά και πάλι, όπως είπα και στην Επιτροπή, δεν το είδαμε. Έχει κάποια θέματα, που ρυθμίζονται, σχετικά με την Επιτροπή Επαγγελματικού Αθλητισμού και κάποιες άλλες διατάξεις, αλλά περιμένουμε κάτι πολύ πιο πλήρες.

Αυτό το περιμένουμε, όχι μόνο εμείς, το περίμεναν τα σωματεία, οι αθλητές και οι γονείς και όλοι όσοι ασχολούνται, επαγγελματικά ή ερασιτεχνικά, με τον αθλητισμό. Στον αντίποδα, βλέπουμε κάποιες παρεμβάσεις, που καταδικάζουμε. Αναφερθήκαμε και στην προηγούμενη Επιτροπή, σχετικά με το πώς θα ψηφίσουμε σε αυτά τα άρθρα. Θα ήθελα να συμπληρώσω μια παρατήρηση, στο άρθρο 2, σχετικά με την έδρα της Επιτροπής Επαγγελματικού Αθλητισμού. Θα προτιμούσαμε να είναι κάπου στη Μακεδονία ή στη Θράκη, για ευνόητους λόγους και όχι στην Περιφέρεια Αττικής.

Να καταγγείλουμε ξανά το άρθρο 35, με το οποίο θα επιχειρήσετε να νομιμοποιήσετε χιλιάδες αλλοδαπούς, με εύκολο τρόπο και αυτό είναι ενδεικτικό της ιδεοληψίας σας. Επίσης, θα θέλαμε να μάθουμε το οικονομικό χρέος, αναλυτικά και συνολικά, των ΠΑΕ, ΚΑΕ σε εφορία, ΙΚΑ και τρίτους. Είναι πάρα πολύ σημαντικό. Πολλά άρθρα του νομοσχεδίου, όπως είπα και στην προηγούμενη συνεδρίαση, είναι θολά, έχουν κάποιες ασάφειες και ελλείψεις και έχουν και αρκετές αδικίες. Φυσικά, τι να πούμε για το άρθρο 20, που γίνεται αναφορά σε εκδηλώσεις ή δηλώσεις εθνικιστικού περιεχομένου ! Να ξέρετε ότι και να κάνετε αυτά τα πανό, που αναρτώνται, σε πολλά γήπεδα της χώρας και γράφουν με τεράστια γράμματα ότι «η Μακεδονία είναι μία και ελληνική» θα συνεχίσουν να υπάρχουν και φυσικά, δεν μπορείτε, όχι εσείς, οι αρμόδιες αρχές, να κάνουν χιλιάδες προσαγωγές, γιατί, πολύ απλά, δεν μπορείτε να προσαγάγετε τόσες χιλιάδες κόσμου ούτε φυσικά να τιμωρήσετε κάποια ΠΑΕ ή ΚΑΕ, επειδή αυτούς τους ανθρώπους τους θεωρείτε αντιφρονούντες.

Ούτως ή άλλως, η θητεία σας τελειώνει τον Οκτώβριο και όσο ήσασταν στην εξουσία, δεν είδαμε να προσφέρετε και πάρα πολλά στον ελληνικό αθλητισμό. Οι παθογένειες παραμένουν, η βία παραμένει, η ανομία παραμένει, η διαφθορά και η διαπλοκή παραμένουν, η απαξίωση του ερασιτεχνικού αθλητισμού παραμένει, οι τραγικές καταστάσεις, σε μικρά ή μεγάλα αθλητικά κέντρα, παραμένουν και τα βλέπουμε αυτά καθημερινά και άλλα πολλά, που έχουμε καταγγείλει και στα πλαίσια του κοινοβουλευτικού ελέγχου και κάθε φορά, που έρχεται κάτι σχετικό.

Εμείς, ως Χρυσή Αυγή, έχουμε συγκεκριμένο πρόγραμμα, σε θέματα αθλητισμού. Το έχουμε καταθέσει, υπάρχει. Είναι ένα σχέδιο, που το έχουν συντάξει άνθρωποι, που έχουν ασχοληθεί με τον αθλητισμό και ερασιτεχνικά και επαγγελματικά και έχουν φέρει στη χώρα μας τεράστιες επιτυχίες, δεν θα τους αναφέρω, τώρα. Βέβαια, όπως είπε και η κυρία συνάδελφος πριν, πολλές συζητήσεις με φορείς και σωματεία έγιναν, πίσω από κλειστές πόρτες. Δεν θυμάμαι να μας έχετε καλέσει ποτέ σε κάποια τέτοια εκδήλωση. Δεν μπορεί να συνεχιστεί αυτό το πράγμα. Δεν μιλάω για εσάς, δεν μπορείτε πολλοί από εσάς, σαν βουλευτές, να επισκεφθείτε συγκεκριμένους αθλητικούς χώρους, για ευνόητους λόγους. Ωστόσο, θα πρέπει να ξέρετε και οφείλατε να ξέρατε τι συμβαίνει σε αυτούς. Θα καταψηφίσουμε το νομοσχέδιο και θα τοποθετηθούμε και αύριο στην Ολομέλεια.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γιώργος, Ρίζος Δημήτρης, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Πάλλης Γεώργιος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Μεγαλοοικονόμου Θεοδώρα, Σταματάκη Ελένη Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Φίλης Νικόλαος, Ανδριανός Ιωάννης, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κατσανιώτης Ανδρέας, Κυριαζίδης Δημήτριος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κουτσούμπας Ανδρέας, Αραμπατζή Φωτεινή, Στύλιος Γεώργιος, Αχμέτ Ιλχάν, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Μπαρμπαρούσης Κωνσταντίνος, Λαμπρούλης Γεώργιος, Μανωλάκου Διαμάντω, Συντυχάκης Εμμανουήλ, Μεγαλομύστακας Αναστάσιος, Λυκούδης Σπυρίδωνας και Μαυρωτάς Γεώργιος.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Κύριε Υπουργέ, κυρίες και κύριοι και στη συζήτηση, κατά την πρώτη ανάγνωση και στην κατ’ άρθρο, τοποθετηθήκαμε και γενικά για το νομοσχέδιο και ειδικά για άρθρα. Αυτό θα το ολοκληρώσουμε, στην αυριανή συζήτηση, στην Ολομέλεια, επιτρέψετε μου, όμως, κάποιες γενικές παρατηρήσεις, που άπτονται και της επικαιρότητας. Γενικές παρατηρήσεις, σε σχέση με το σχέδιο νόμου και ζητήματα της επικαιρότητας, που σχετίζονται, με το σχέδιο νόμου.

Είπαμε και στις προηγούμενες συνεδριάσεις ότι αυτό το σχέδιο νόμου δεν δίνει ριζικές, ουσιαστικές λύσεις, στο βασικό διακύβευμα, δηλαδή, στην πάταξη της διαφθοράς, της ανομίας, στον επαγγελματικό αθλητισμό, στην οπαδική βία και στα στημένα, γιατί ακριβώς αυτό, που επικρατεί, είναι η επιχειρηματική δράση, στο χώρο του αθλητισμού και ιδιαίτερα, στο χώρο του ποδοσφαίρου. Και η άποψή μας είναι ότι αυτά τα φαινόμενα διαφθοράς, βίας, στημένων αγώνων, τζόγου θα υπάρχουν, όσο ο αθλητισμός λειτουργεί, ως επιχείρηση και θα καλλιεργείται η συνείδηση με τις αξίες αυτού του σάπιου συστήματος, δηλαδή, όλα για την επίδοση, όλα για την πρωτιά, όλα για το κέρδος. Αυτά τα φαινόμενα είναι γνωρίσματα του αθλητισμού των ΠΑΕ, των επιχειρηματιών, των χορηγών, των μάνατζερ, όλων όσων βρίσκονται «γύρω» από το άθλημα. Παράδειγμα, είναι ο επιλεκτικός υποβιβασμός του Αιγινιακού και του ΟΦΗ από την Επιτροπή Δεοντολογίας της ΕΠΟ.

Επιτρέψτε μου να πω ότι ο ΟΦΗ, ένα ιστορικό Σωματείο του Ηρακλείου, με χιλιάδες φιλάθλους, σε όλη την Κρήτη, δοκιμάζεται ξανά, με την απόφαση του υποβιβασμού, για λόγους παράνομου στοιχηματισμού. Τα θύματα, βέβαια, είναι οι χιλιάδες φίλαθλοι του ΟΦΗ, γιατί από τη μιά έχεις τους φιλάθλους, οι οποίοι αγαπούν την ομάδα, αγαπούν τη φανέλα και από την άλλη, έχεις τους επιχειρηματίες, οι οποίοι «πατάνε», ακριβώς, αυτή την αγάπη των φιλάθλων για τη φανέλα, με μοναδικό σκοπό το κέρδος, κέρδος με πάση θυσία.

Αυτά τα φαινόμενα, προφανώς, προκαλούν αγανάκτηση και απέχθεια και αποτελεί και απόδειξη ότι κυριαρχούν μεγάλα οικονομικά συμφέροντα, όπως μέσα, εφοπλιστές, βιομήχανοι, τραπεζίτες. Δηλαδή, αυτοί, που ευθύνονται, για τη συνολική επιδείνωση της ζωής του λαού. Εδώ, ακριβώς, βρίσκεται και η μήτρα των φαινομένων της σήψης και της διαφθοράς και για τα οποία δεν τολμάτε να «βάλετε χέρι», αυτή είναι η ουσία.

Τι κουβεντιάζουμε, τώρα, όταν δεν αναδεικνύεις ότι ο επαγγελματικός αθλητισμός είναι επιχείρηση, με ό,τι σημαίνει αυτό στην πράξη; Πάντως, αποδεικνύει ότι το ποδόσφαιρο των ΠΑΕ και του τζόγου παίζεται στο παρασκήνιο, όπου, με όλα τα μέσα, ανταγωνίζονται μεγάλοι επιχειρηματίες και όχι μέσα στο γήπεδο, με καθαρά ανταγωνιστικούς όρους, «το μεγάλο ψάρι τρώει το μικρό». Είναι στοιχείο της «σαπίλας» του ποδοσφαίρου να κρίνεται η άνοδος ή ο υποβιβασμός μιας ομάδας, με βάση επιχειρηματικά κριτήρια, που αποφασίζουν οι ισχυροί και οι κυρίαρχοι, στο ελληνικό ποδόσφαιρο, στην ΕΠΟ.

Όλες οι ΠΑΕ, με τον ένα ή τον άλλο τρόπο, ενισχύονται με λεφτά του ελληνικού λαού και έχουν χρέη διαφόρων ειδών. Το σίγουρο είναι ότι το ποδόσφαιρο, σήμερα, δεν παίζεται μέσα στα γήπεδα, παίζεται έξω από τα γήπεδα. Πλέον, δεν είναι ένα παιχνίδι, που κερδίζει ο καλύτερος, είναι ένα παιχνίδι, που μπορείς να κερδίσεις ή να χάσεις, όχι, όμως, μέσα στο γήπεδο. Εδώ, οι ευθύνες της Πολιτείας, των εκάστοτε κυβερνήσεων και της σημερινής Κυβέρνησης ΣΥΡΙΖΑ, είναι βαριές.

Εμείς, απευθυνόμενοι στους φιλάθλους, γενικότερα, αλλά και ειδικότερα, στην περίπτωση του ΟΦΗ, που προκύπτει αυτό το ζήτημα, λέμε ότι πρέπει να στοχεύσουν στην πραγματική αιτία του προβλήματος και να μην στοιχίζονται, πίσω από τα συμφέροντα του κάθε επιχειρηματία. Να καταλάβουν ότι η κατάσταση έχει φτάσει στο απροχώρητο, με το να καθορίζονται τα παράνομα ή τα νόμιμα αποτελέσματα από το «Στοίχημα».

Τίθεται το ερώτημα: Το σημερινό οικοδόμημα του εμπορευματοποιημένου ποδοσφαίρου, γενικότερα του αθλητισμού, πώς μπορεί να ενώσει και ποιους; Δηλαδή, πώς μπορεί να φέρει κοντά το μεγαλοεπιχειρηματία, την πολυεθνική και τα συμφέροντά τους, με έναν απλό άνθρωπο, όπως είναι ο εργαζόμενος, ο άνεργος, ο προερχόμενος από τα φτωχά λαϊκά στρώματα φίλαθλος, που έχει να αντιμετωπίσει τα προβλήματά του, την καθημερινότητά του και ό,τι αυτό συνεπάγεται; Αυτό είναι, που πρέπει να δουν ξεκάθαρα όλοι οι φίλαθλοι, προκειμένου να καταλάβουν το τι εξυπηρετεί και ποια συμφέροντα το σημερινό εμπορευματοποιημένο ποδόσφαιρο. Γι' αυτό και το Κ.Κ.Ε. καλεί τους φιλάθλους, το λαό και τη νεολαία, να μην παγιδευτούν στις κόντρες των επιχειρηματιών. Και οι φίλοι του ΟΦΗ και οι φίλαθλοι των άλλων ομάδων, χρειάζεται να βγάλουν τα συμπεράσματά τους. Δεν πρέπει να ταυτίζουν το καλό της ομάδας με το συμφέρον και τις επιδιώξεις του κάθε επιχειρηματία, που εκμεταλλεύεται την ομάδα και τους φιλάθλους.

Αυτό που, κατά τη γνώμη μας, χρειάζεται είναι η κατάργηση των ΠΑΕ, η κατάργηση κάθε είδους επιχειρηματικής δράσης στο ποδόσφαιρο και τον αθλητισμό. Το ποδόσφαιρο μπορεί να παίζεται και να προσφέρει ποιοτικό θέαμα, χωρίς αυτούς, όπως και σε όλα τα αθλήματα του επαγγελματικού αθλητισμού.

Για όλα τα παραπάνω, δυστυχώς, το σχέδιο νόμου δεν κάνει καμία αναφορά και καμιά κουβέντα.

Κατά τη γνώμη μας, το ποδόσφαιρο και ο αθλητισμός, γενικότερα, είναι δικαίωμα της νεολαίας και του λαού. Χρειάζονται ριζικές αλλαγές προς όφελος τους. Η πραγματική εξυγίανση του αθλητισμού προϋποθέτει να φύγει από τη μέση αυτό το «σάπιο οικοδόμημα», που έχει, ως στηρίγματα, μεγαλοεπιχειρηματίες, πολιτικούς, αθλητικούς παράγοντες, που «στήνουν» παιχνίδια, «ξεπλένουν μαύρο χρήμα», εξαργυρώνοντας την αγάπη χιλιάδων φιλάθλων για τα σωματεία τους, προκειμένου να διαμορφώσουν και να φτιάξουν ένα ωραίο προφίλ, στρώνοντας, βέβαια, το έδαφος για άλλους οικονομικούς και επιχειρηματικούς τους σχεδιασμούς.

Ένα δεύτερο ζήτημα, που θέλω να θίξω, είναι η τροπολογία – προσθήκη, που κατέθεσε το Κόμμα μας, με θέμα «Κυρώσεις για τη μη εφαρμογή της παρ. 12 του άρθρου 31 του ν. 2725/99, σε σχέση με τους προπονητές ποδοσφαίρου».

Στο άρθρο 48 του ν. 4373/2016, με τις διατάξεις του οποίου προστέθηκε η παρ. 12, στο άρθρο 31 του ν. 2725/99, αναφέρει ότι «πέραν της αδειοδότησης από το Κράτος η άσκηση του επαγγέλματος του προπονητή δεν υπόκειται στην έγκριση ή άλλου ισοδύναμου αποτελέσματος περιορισμό άλλου φορέα». Τι σημαίνει αυτό;

Η ΕΠΟ, στην πράξη, αρνείται να εφαρμόσει αυτή τη συγκεκριμένη διάταξη, εμμένοντας να απαγορεύει την πρόσληψη στα σωματεία ποδοσφαίρου της ελληνικής επικράτειας των πτυχιούχων πανεπιστημιακής εκπαίδευσης προπονητών ποδοσφαίρου, που έχουν, μάλιστα, και άδεια άσκησης του επαγγέλματός τους, του προπονητή, δηλαδή, ποδοσφαίρου, από την αρμόδια υπηρεσία της Γενικής Γραμματείας Αθλητισμού.

Μάλιστα, η ΕΠΟ απαιτεί οι προσλαμβανόμενοι, από τα ποδοσφαιρικά σωματεία, προπονητές ποδοσφαίρου πανεπιστημιακής εκπαίδευσης να έχουν παρακολουθήσει και τα σεμινάρια προπονητών ποδοσφαίρου στις ιδιωτικές σχολές, που λειτουργούν, με ευθύνη της ομοσπονδίας, όπου τα δίδακτρα παρακολούθησης είναι πανάκριβα, ενώ η παρακολούθηση αφορά μόνο κάποιες ώρες τρίμηνης ή εξάμηνης διάρκειας, σε αντίθεση με τα τετραετή προγράμματα σπουδών της πανεπιστημιακής εκπαίδευσης. Αυτό, στην πράξη, σημαίνει υποβάθμιση, ακύρωση των πανεπιστημιακών γνώσεων και του πτυχίου.

Στη βάση αυτή της αντίθετης στο νόμο πρακτικής της ΕΠΟ, τα σωματεία ποδοσφαίρου της ελληνικής επικράτειας αρνούνται να προχωρήσουν σε προσλήψεις, ως προπονητών ποδοσφαίρων, των πτυχιούχων πανεπιστημιακής εκπαίδευσης, παρότι έχουν άδεια άσκησης επαγγέλματος προπονητή ποδοσφαίρου από τη Γενική Γραμματεία.

Γι’ αυτούς τους παραπάνω λόγους, καταθέσαμε τη συγκεκριμένη τροπολογία- προσθήκη. Ζητάμε να γίνει δεκτή και να ψηφιστεί, με την οποία προβλέπονται κυρώσεις για τη μη εφαρμογή αυτής της διάταξης. Δηλαδή, της παρ. 12 του άρθρου 31 του ν. 2725/99, όπως αυτή προστέθηκε, στην πορεία, με το άρθρο 48 του ν. 4373 του 2016. Ευχαριστώ πολύ, κύριε Πρόεδρε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Μεγαλομύστακας.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων):** Ευχαριστώ, κύριε Πρόεδρε. Θέλω και εγώ, με τη σειρά μου, να συγχαρώ τους αθλητές μας για τις επιτυχίες τους στο Πρωτάθλημα Κλειστού Στίβου και σε κάθε περίπτωση, να κατακρίνω και να εκφράσω την αγανάκτησή μου για τα επεισόδια, που συνεχίζονται να γίνονται, στους αθλητικούς χώρους, στην Ελλάδα. Αν δεν υπάρξει η απαραίτητη αθλητική κουλτούρα, που θα διαμορφωθεί, μέσα από ένα σύστημα αξιών, που θεμελιώνεται μέσα στην Παιδεία, τότε θα είμαστε, δυστυχώς, μάρτυρες τέτοιου είδους γεγονότων.

Από εκεί και ύστερα, εγώ στις προηγούμενες συνεδριάσεις της Επιτροπής μας, αναφέρθηκα και γενικά, αλλά και ειδικά, στα άρθρα, ποιες είναι οι θέσεις μας. Δείξαμε πώς έχουμε εξετάσει το παρόν σχέδιο νόμου και εκφράσαμε τις ενστάσεις μας, πάνω σε αυτό. Ωστόσο, δεν είδαμε να γίνεται κάποια αλλαγή, για βελτίωση του νομοσχεδίου. Είπαμε ότι βλέπουμε θετικά το να ρυθμιστούν επιτέλους ζητήματα στον αθλητισμό και στον επαγγελματικό αθλητισμό και στις ομοσπονδίες, ωστόσο δεν έγινε δεκτή καμία από τις προτάσεις τις δικές μας, αλλά και των φορέων, μέχρι τώρα, τουλάχιστον. Από και ύστερα, στα δύο πρώτα μέρη του σχεδίου νόμου, στα οποία εμείς είμαστε θετικοί, αναμένουμε κάποιες αλλαγές. Δεν υπάρχει λόγος να επαναλάβω τα όσα είπα στην κατ’ άρθρον ομιλία, που κάναμε, στην προηγούμενη συνεδρίαση της Επιτροπής.

Όσον αφορά τις λοιπές διατάξεις και κυρίως, το θέμα, που απασχόλησε, πολύ έντονα την Επιτροπή, κατά την ακρόαση των φορέων, αυτό του Ιπποδρόμου και κυρίως το άρθρο, που πραγματεύεται, τη νέα σύσταση του διοικητικού συμβουλίου, εμείς κάναμε την πρότασή μας, μία πρόταση πολύ δημοκρατική, θα λέγαμε, έτσι ώστε το διοικητικό συμβούλιο να εκπροσωπείται από τους άμεσα εργαζόμενους, σε μεγαλύτερο βαθμό, της Φιλίππου Ενώσεως. Εμείς είπαμε ας μειωθούν τα μέλη της Φιλίππου Ενώσεως στο Δ.Σ., να παραμείνουν ίδια φυσικά τα μέλη, που προέρχονται, από τον παραχωρησιούχο. Εμείς δεν θέλουμε, σε καμία περίπτωση, το Δ.Σ., που ελέγχει τις Ιπποδρομίες, να ελέγχεται από τον ιδιώτη. Προτείναμε να διατηρηθούν θέσεις των Υπουργείων, αλλά και να μπουν μέσα φορείς, όπως οι ιδιοκτήτες, που καλά κάνατε και βάλατε. Εμείς προσθέτουμε τους ιπποπαραγωγούς, αλλά και τους προπονητές και μακάρι να υπήρχε και μία ανάλογη οργάνωση και στους τζόκεϊ, αλλά δεν υπάρχει κάτι, αυτή τη στιγμή, όπως υπάρχουν πολλές ελλείψεις, στο συγκεκριμένο κομμάτι. Εμείς περιμένουμε για τυχόν βελτιώσεις του σχεδίου νόμου, για να πούμε και κάτι νέο. Ωστόσο, θα μιλήσουμε και σε ένα ευρύτερο πλαίσιο και στην Ολομέλεια και αναμένουμε για τυχόν αλλαγές. Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε. Να ξεκινήσω και εγώ από τη φωτεινή πλευρά του αθλητισμού και να δώσω συγχαρητήρια στους αθλητές μας του στίβου, που διακρίθηκαν, στο Ευρωπαϊκό Πρωτάθλημα Κλειστού Στίβου, στη Γλασκόβη. Στη β΄ ανάγνωση, θα επαναλάβω κάποια πράγματα, που θέσαμε και στη συζήτηση επί της αρχής και επί την άρθρων και προέκυψαν και από τη συζήτηση με τους φορείς. Παρεμπιπτόντως, η Ελληνική Ολυμπιακή Επιτροπή, μεταξύ των άλλων, που μας είπε, στην ακρόαση των φορέων, αναφέρθηκε και στη μη ακόμα έγκριση του καταστατικού της. Και αυτό είναι μία ερώτηση για το πού κολλάει. Είπατε κάποια πράγματα, αλλά πρέπει να μας δώσετε κάποιες διευκρινίσεις, κύριε Υπουργέ, καθώς είμαστε και σε μια προ ολυμπιακή χρονιά. Επίσης, θα θέλαμε και μία ενημέρωση, εάν έχετε, σε σχέση με την πορεία των ερευνών, σε αυτές τις καταδρομικές επιχειρήσεις, που γίνονται, στους αθλητικούς χώρους, αν υπάρχει, δηλαδή, κάποια περαιτέρω ενημέρωση, η οποία καλό θα ήταν να ακουστεί και στη Βουλή.

Και πάμε στο νομοσχέδιο. Το πρώτο Μέρος, που αφορά στην Επιτροπή Επαγγελματικού Αθλητισμού, δίνουμε μεγάλη σημασία στον τρόπο στελέχωσης της συγκεκριμένης Επιτροπής, δηλαδή, να γίνεται, με ανοιχτή πρόσκληση και όπου υπάρχει θεσμική εκπροσώπηση, να γίνεται, με αντίστοιχη πρόταση των αντίστοιχων θεσμών.

Καταγράψαμε τις επιφυλάξεις της SUPER LEAGUE, όσον αφορά σε ενδεχόμενες επικαλύψεις διαφόρων αρχών, σε θέματα αδειοδοτήσεων, προστίμων κ.λπ., όπως επίσης και στο άρθρο 6.2, την άποψη της ΔΕΑΒ, της Διαρκούς Επιτροπής Αντιμετώπισης Βίας και του Αντιπροέδρου, κ. Μπέλου, ο οποίος μίλησε για απαλλαγή και των μελών της ΔΕΑΒ από την προσωπική ευθύνη έναντι τρίτων, κάτι που ισχύει, δηλαδή, και για την Επιτροπή Επαγγελματικού Αθλητισμού και για το ΕΣΚΑΝ και για άλλους φορείς αντίστοιχους.

Στο άρθρο 9, προβλέπεται ένα ακόμη προεδρικό διάταγμα, για να υπάρξει, στην πραγματικότητα και όχι στα χαρτιά, η Επιτροπή Επαγγελματικού Αθλητισμού, χωρίς να τίθεται κάποιος χρονικός περιορισμός. Όταν έχουμε Υπουργικές Αποφάσεις, Κοινές Υπουργικές Αποφάσεις και προεδρικά διατάγματα, χωρίς προθεσμίες, η νομοθέτηση ουσιαστικά επαφίεται στις καλές προθέσεις των υπηρεσιακών παραγόντων. Αν θέλουν να «τρέξουν» κάτι, το «τρέχουν». Αν θέλουν να «παγώσουν» κάτι, το «παγώνουν». Οπότε, εμείς είμαστε της άποψης ότι πρέπει να υπάρχουν και προθεσμίες και για τη δευτερογενή νομοθέτηση και είναι μια πρακτική καλής νομοθέτησης.

Συνεχίζουμε με τα θέματα των Αθλητικών Σωματείων, Ενώσεων και Ομοσπονδιών. Ξεκινάω από τις αρχαιρεσίες. Είπαμε κάποια πράγματα και στη συζήτηση επί των άρθρων, σε καμία περίπτωση, δεν θα θέλαμε να δούμε και το χώρο του αθλητισμού να μετατρέπεται σε πεδίο κομματικών αντιπαραθέσεων, όπως ο συνδικαλιστικός ή ο φοιτητικός χώρος.

Θέλουμε να αναδεικνύονται πρόσωπα ικανά να προσφέρουν, χωρίς χρίσματα και νομίζω, προς την κατεύθυνση αυτή, πρέπει να εργασθούμε. Ίσως, τα ενιαία ψηφοδέλτια, με περιορισμένη σταυροδοσία, να είναι αυτά, που εξυπηρετούν, καλύτερα, το σκοπό αυτό. Ο περιορισμός της σταυροδοσίας στο 1/2 αντί για το1/3, όπως είναι τώρα, στο νομοσχέδιο, είναι πιο πιθανό να δώσει λύσεις, που να συνδυάζουν την αντιπροσωπευτικότητα με την κυβερνησιμότητα της, δηλαδή, τα δύο κριτήρια, που μας λένε, εάν ένα εκλογικό σύστημα μπορεί να τα «παντρέψει» και αν είναι αποτελεσματικό.

Εμείς προτείναμε, την περασμένη εβδομάδα και τη λύση της ταξινομικής ψήφου, με το ενιαίο ψηφοδέλτιο, που χρησιμοποιήθηκε και στις εκλογές για τα συμβούλια διοίκησης, στα πανεπιστήμια και χρησιμοποιείται ευρέως, στον αγγλοσαξονικό κόσμο, όπου μπαίνει σειρά προτίμησης, δίπλα από κάθε υποψήφιο και είναι από τις λύσεις εκείνες, που αποτρέπουν την κατευθυνόμενη σταυροδοσία και εξασφαλίζεται εκπροσώπηση και της μειοψηφίας. Αυτός, άλλωστε, είναι και ο σκοπός του ενιαίου ψηφοδελτίου.

Επίσης, επειδή έχουμε την ανησυχία ότι τα διαφορετικά ψηφοδέλτια μπορεί να εκφυλίσουν και τις εκλογές στον αθλητικό χώρο, σε μια κομματική αντιπαράθεση, όπως συμβαίνει και στο συνδικαλιστικό και στο φοιτητικό χώρο, γι' αυτό εφιστούμε την προσοχή. Προτείναμε συμμαχίες ικανών ο ανθρώπων, οριζοντίως, από το να περνάνε όλα από ένα κομματικό φίλτρο.

Για την ισορροπία των φύλων και την ισότιμη, ουσιαστικά αντιπροσώπευση, στα διοικητικά συμβούλια, η υποχρεωτική ποσόστωση, κατά τη γνώμη μας, δεν είναι πανάκεια. Επειδή η ενασχόληση με τα διοικητικά του αθλητισμού είναι εθελοντική, εάν δεν επιθυμούν αρκετές γυναίκες να εμπλακούν στα διοικητικά ενός, για παράδειγμα σωματείου ή μιας Ομοσπονδίας, πώς θα τις υποχρεώσουμε; Και αν δεν βρεθούν, τι θα γίνει; Θα «πέφτει» η διοίκηση; Εδώ, νομίζουμε και εμείς ότι υπάρχει ένα κενό νόμου, το οποίο πρέπει να διευκρινιστεί. Σας ανέπτυξα, επίσης, την πρότασή μας, για την περασμένη εβδομάδα, να μην υπάρχει υποχρεωτική ποσόστωση, αλλά πριμοδότηση αυτής της ισότιμης αντιπροσώπευσης των φύλων, ώστε το σύστημα να βρίσκει τις ισορροπίες μόνο του.

Συνεχίζω να κάποιες πιο λεπτομερείς παρατηρήσεις επί των άρθρων. Το ποια είναι τα εκτελεστικά μέλη, στο άρθρο 29, το ακούσαμε και από τους φορείς, είναι ένα στοιχείο, το οποίο ίσως, θα πρέπει να μας προβληματίσει να το καθορίσουμε, επακριβώς. Δεν είμαστε εμείς αντίθετοι στον περιορισμό των θητειών των αθλητικών παραγόντων. Η προσφορά στα διοικητικά του αθλητισμού, πρέπει να είναι θητεία για και όχι καριέρα, όπως έχουμε δει να συμβαίνει, τις τελευταίες δεκαετίες, στο χώρο του αθλητισμού.

Η αμοιβή του εκτελεστικού προέδρου, στο άρθρο 29, παράγραφος 2, πρέπει να έχει κάποιες επιπλέον ασφαλιστικές δικλίδες, δηλαδή, να είναι κάποιο ποσοστό, ένα μάξιμουμ, να μπαίνει ένα άνω κατώφλι, σαν ένα ποσοστό, επί των ιδίων εσόδων των χορηγιών κ.λπ..

Στο άρθρο 35, το είπα και στην κατ' άρθρο συζήτηση, ενώ υπήρχε για τους ξένους αθλητές μια διάταξη, που έλεγε ότι η Ομοσπονδία προτείνει το μέγιστο αριθμό και ο Υπουργός ουσιαστικά αποφασίζει, τώρα έχει φύγει αυτό και υπάρχει ο κίνδυνος να υπάρχει, ακόμα και σε ερασιτεχνικά αθλήματα, ένας πλήρης ανθελληνισμός.

Είμαστε αρνητικοί στην άδεια μετ΄ αποδοχών, που υπάρχει, στο άρθρο 36. Πρέπει να υπάρχει, κατά τη γνώμη μας, η ισοτιμία μεταξύ του ιδιωτικού και δημόσιου τομέα και όχι να υπάρχουν κάποια προνόμια, μόνο για υπαλλήλους του δημόσιου τομέα.

Για το άρθρο 42, παράγραφος 4, για τη διεξαγωγή των αγώνων, έτσι όπως είναι διατυπωμένη η συγκεκριμένη παράγραφος, νομίζω, ότι γραφειοκρατικοποιούμε πολύ το σύστημα. Δηλαδή, πώς μπορούμε να αποτρέψουμε την ομοσπονδία να αρνηθεί μια άδεια, εάν υπάρχει κόντρα μεταξύ ενός παράγοντα και ενός ιδιώτη διοργανωτή;

Θεωρώ ότι θα πρέπει να βάλουμε πιο ευέλικτες ασφαλιστικές δικλίδες. Αντί για άδεια, ίσως θα πρέπει να υπάρχει μια ενημέρωση, μια γνωστοποίηση της οικείας ομοσπονδίας, αλλιώς, μπορεί να δημιουργηθούν έτσι αρκετά προβλήματα και σε μικρότερα αθλήματα, περισσότερο ή σε αθλήματα, που δεν έχουν τόσο μεγάλη διάδοση.

Στις μεταβατικές διατάξεις του άρθρου 62, παράγραφος 4, είναι σωστή η πρόβλεψη, ώστε να μην απαιτούνται οι αυξημένες προϋποθέσεις για την αλλαγή του καταστατικού. Υπάρχει η έκφραση « απλή απαρτία». Αυτό είναι δόκιμο να λέμε «απλή απαρτία»; Μήπως να μείνει σκέτο το «απαρτία», γιατί δεν ξέρω, αν υπάρχει και άλλη απαρτία, επαυξημένη, γιατί άλλο η πλειοψηφία και άλλο η απαρτία;

Για τα του Ιπποδρόμου τα ακούσαμε και από τους φορείς, που ήρθαν, πριν από μερικές ημέρες, στην Επιτροπή μας. Το συμπέρασμά μου είναι ότι επιχειρείται να βρεθεί μια χρυσή τομή, ώστε να ανανεωθεί η «Φίλιππος Ένωση Ελλάδος» και από τη μια να συμμετέχουν, στη διαδικασία λήψης αποφάσεων, όλοι οι Stake Holders, με τη «Φίλιππο Ένωση Ελλάδος» και τους εκπροσώπους της πολιτείας να έχουν την πλειοψηφία, τα έξι από τα έντεκα μέλη, όμως ο παραχωρησιούχος, που χρηματοδοτεί, δε θα μπορεί να αγνοείται.

Όπως είπα, στις διατάξεις του σχεδίου νόμου, αισθάνεται κανείς γενικότερα, ότι το τοπίο του αθλητισμού και της διοίκησης του αθλητισμού υπερυθμίζεται.

Θέλουμε να δούμε περισσότερες προβλέψεις καλής διακυβέρνησης στον αθλητισμό, με βάση και αυτά που συζητιούνται στο Συμβούλιο της Ευρώπης, όπου μιλάει για κριτήρια καλής διακυβέρνησης και ακεραιότητας, τα οποία ίσως θα πρέπει να τα δούμε και σε νομοθετικά ελληνικά κείμενα.

Σήμερα έννοιες, όπως διαφάνεια, λογοδοσία, χρηστή διοίκηση, είναι πλέον μετρήσιμες, με συγκεκριμένους δείκτες και έτσι, μπορούμε να αξιολογήσουμε, με πολλαπλά κριτήρια, την ιδιότητα διακυβέρνησης σε κάθε ομοσπονδία, όπως για παράδειγμα, εκτός από τον περιορισμό στις θητείες, για την ισότιμη εκπροσώπηση ανδρών και γυναικών, που γίνονται, στο συγκεκριμένο νομοσχέδιο, να δούμε και στοιχεία υποχρεωτικής δημοσίευσης της ημερήσιας διάταξης ή των πρακτικών των συμβουλίων των ομοσπονδιών και των ισολογισμών. Κάποια τέτοια, δηλαδή, στοιχεία διαφάνειας και λογοδοσίας, που νομίζω ότι θα αναβαθμίσουν και την αθλητική διοίκηση. Ακούγονται πολλά και για μεγάλες ομοσπονδίες και δεν μπορεί οι αθλητικές ομοσπονδίες, εν έτει 2019, να λειτουργούν, ως « μαύρα κουτιά». Αυτά από εμένα και σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Το λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ**: Ευχαριστώ πολύ, κύριε Πρόεδρε. Θα κάνω μια παρέμβαση και επιφυλάσσομαι να μιλήσω αναλυτικά στην Ολομέλεια, εξάλλου αναφέρθηκα στην προηγούμενη συνεδρίαση, στην κατ΄ άρθρον, σε δύο ζητήματα, που αφορούν το νομοσχέδιο.

Να ξεκινήσω, λοιπόν, και εγώ και να προσυπογράψω τα λεγόμενα όλων των υπολοίπων για τους αθλητές μας και τις διακρίσεις τους στο στίβο και σε όλα τα υπόλοιπα αθλήματα και να τους δώσω συγχαρητήρια.

Το δεύτερο, που θέλω να αναφέρω, είναι ότι το προηγούμενο Σαββατοκύριακο, είχαμε βίαια επεισόδια, μάλιστα σε έναν αγώνα πόλο γυναικών και περιμένω από τον Υπουργό να μας εξηγήσει και να μας αναλύσει τις πρωτοβουλίες, τις οποίες θα πάρει, για να μπορέσει να περιορίσει αυτά τα φαινόμενα, διότι η συγκεκριμένη πράξη, τα συγκεκριμένα επεισόδια και σε αυτόν τον αγώνα, μάλλον προέρχονται από αλλού και έχουν συνέπειες, έχουν αιτίες διαφορετικές παρά την αντιπαράθεση στο πόλο γυναικών. Νομίζω, λοιπόν, ότι εδώ φαίνεται καθαρά ότι δεν υπάρχει μια συστηματική και εφαρμόσιμη πολιτική, σε σχέση με την αντιμετώπιση των ζητημάτων της βίας, από την ηγεσία του Υπουργείου Αθλητισμού και περιμένω να μας εξηγήσει ποιες πρωτοβουλίες θα πάρει, από εδώ και στο εξής.

Τίθεται ένα θέμα πώς αντιλαμβάνεται κάποιος το ρόλο του κράτους και της πολιτείας στον αθλητισμό και πώς αντιλαμβάνεται την παρέμβαση στον αθλητισμό.

Την αντιλαμβάνεται με κρατικοποίηση ή την αντιλαμβάνεται, ως δημιουργία ενός θεσμικού πλαισίου, όπου θα μπορεί να διασφαλίζει να μην έχουμε στημένα παιχνίδια, να μην έχουμε βία και να αφήσει ελεύθερο τον αθλητισμό και τις ομοσπονδίες να αναπτυχθούν; Για μένα είναι ένα ουσιαστικό θέμα. Δυστυχώς, από το συγκεκριμένο νομοσχέδιο, καταλαβαίνουμε ότι η σημερινή ηγεσία του Υπουργείου Αθλητισμού έχει μια λογική κρατικοποίησης του αθλητισμού, ελέγχου του αθλητισμού.

Ξεκινώ από τα πρώτα άρθρα, που αφορούν στην Επιτροπή Επαγγελματικού Αθλητισμού, τα άρθρα 1 έως 24. Η Επιτροπή Επαγγελματικού Αθλητισμού μετατρέπεται σε νομικό πρόσωπο δημοσίου δικαίου και δεν μας εξηγήθηκε η αναγκαιότητα, που γίνεται αυτό. Ίσα - ίσα, έχουμε παραδείγματα από πολιτικές του Υπουργείου Αθλητισμού, που έχουν δείξει ότι με αυτή τη φιλοσοφία, οδήγησαν σε νομοθετήματα, που ψηφίστηκαν από τους βουλευτές, ψηφίστηκαν από την κυβερνητική πλειοψηφία, αλλά δεν έχουν εφαρμόσει.

Να πω, λοιπόν, πιο καθαρά και πιο συγκεκριμένα τι εννοώ. Σήμερα, ο Υπουργός ζητά από την Επιτροπή, για αύριο από την Ολομέλεια, να μετατραπεί η Επιτροπή Επαγγελματικού Αθλητισμού σε νομικό πρόσωπο δημοσίου δικαίου. Το ίδιο είχε πράξει ο Υπουργός και με το ΕΣΚΑΝ. Πότε μετατράπηκε το ΕΣΚΑΝ, σε νομικό πρόσωπο δημοσίου δικαίου; Νομίζω, εδώ και δύο χρόνια. Τι έχει μεσολαβήσει αυτά τα δύο χρόνια; Δεν έχει λειτουργήσει το ΕΣΚΑΝ, ως νομικό πρόσωπο δημοσίου δικαίου. Άρα, λέω στους συναδέλφους Βουλευτές, μήπως έχουμε κάτι αντίστοιχο και με την Επιτροπή Επαγγελματικού Αθλητισμού;

Δεύτερον, έχει η Επιτροπή Επαγγελματικού Αθλητισμού αρμοδιότητες, είναι εξοπλισμένη με αρμοδιότητες, ώστε να μπορεί να λειτουργεί και να διασφαλίζει τη διαφάνεια στο πρωτάθλημα, καθαρούς όρους στο παιχνίδι; Εάν δεν έχει, ποιες από αυτές τις αρμοδιότητες λείπουν, για να εξοπλιστούν; Εάν δεν εξοπλιστούν, να μας εξηγήσει ο Υπουργός, πώς με το νέο σχήμα θα ολοκληρωθεί η λειτουργία της Επιτροπής Επαγγελματικού Αθλητισμού και θα έχουμε το επιδιωκόμενο αποτέλεσμα, το οποίο θέλουμε. Ξαναλέω, ότι τα αποτελέσματά σας μας κάνουν πολύ επιφυλακτικούς και νομίζουμε ότι πάλι γίνεται μια νομοθέτηση, για να γίνει νομοθέτηση.

Υπήρχαν άρθρα στο νομοσχέδιο, τα οποία τροποποιούνται, που αφορούν νομοθετικές πρωτοβουλίες του συγκεκριμένου Υπουργού. Κατά τη γνώμη μου, αυτό δείχνει μια πρόχειρη νομοθέτηση. Δηλαδή, ο Υπουργός έφερε άρθρα, τα ψήφισε, πριν από ένα χρόνο και σήμερα τροποποιεί τα δικά του άρθρα ! Να μας πει, λοιπόν, τι έγινε λάθος και δεν λειτούργησαν τα συγκεκριμένα άρθρα; Ήταν τότε πρόχειρος και τώρα είναι πιο καλά τεκμηριωμένος και οργανωμένος και θα μπορέσουν να λειτουργήσουν, από δω και στο εξής; Ποια είναι η αναγκαιότητα για να αλλάξουν;

Εκτιμώ ότι συνολικά αντιμετωπίζεται, με ιδεοληψία ο αθλητισμός, ο ρόλος του κράτους και της πολιτείας, απέναντι στη λειτουργία των αθλητικών οργανώσεων και γι' αυτό το λόγο έχουμε άρθρα του συγκεκριμένου Υπουργού να τροποποιούνται και να ξανά τροποποιούνται.

Μια αναφορά, σχετικά με τις διαδικασίες στις ομοσπονδίες και στα σωματεία. Θα έχουμε εκλογικές διαδικασίες στα σωματεία παρουσία δικηγόρων. Δεν ξέρω πώς να χαρακτηρίσω το συγκεκριμένο θέμα, αλλά καθ' όσον γνωρίζω και είμαι κοντά στον αθλητισμό και τα αθλητικά σωματεία, στα περισσότερα σωματεία αυτοί, που συμμετέχουν, συμμετέχουν, γιατί έχουν τη διάθεση της εθελοντικής προσφοράς. Το να γίνονται οι εκλογές, παρουσία δικηγόρων, θα έχει ως αποτέλεσμα να επιβαρύνονται οικονομικά, κυρίως τα μικρά σωματεία, τα σωματεία της περιφέρειας, τα οποία ψάχνουν, με εισφορές μελών και με μικρές χορηγίες, να καταφέρουν να λειτουργήσουν και να έχουν μια απόσταση.

Προχωρώ σ’ ένα επίπεδο πιο πάνω, που αφορά τις ομοσπονδίες. Από την ακρόαση των φορέων, φάνηκε καθαρά, ότι δεν έχει υπάρξει συνεργασία του Υπουργείου, με τις ομοσπονδίες, σε σχέση με το διαδικαστικό και το εκλογικό και υπάρχει και μια σειρά από τεχνικά ζητήματα, που προκύπτουν. Ένα τεχνικό ζήτημα είναι η σύγκρουση, η οποία μπορεί να περιέλθει, με τις αντικρουόμενες διατάξεις μ’ αυτά, τα οποία ψηφίζονται, σήμερα, στο νομοσχέδιο και θα επιβληθούν να ισχύουν στις ομοσπονδίες, που έρχονται σε αντίθεση, με τις παγκόσμιες ομοσπονδίες πολλών αθλημάτων, αλλά και τους όρους και τους κανονισμούς, με τους οποίους αυτοί δουλεύουν.

Άρα, θα οδηγηθείτε να έχουμε ένα νομοσχέδιο, το οποίο θα είναι, κατά τη γνώμη μου, ανεφάρμοστο και θα δημιουργήσει προσκόμματα και προβλήματα στις oμοσπονδίες, παρά να τις διευκολύνει. Για παράδειγμα, τι έννοια έχει να στέλνει τον εκπρόσωπο του σωματείου στη γενική συνέλευση και όχι το Δ.Σ.; Θα θέλαμε να μας εξηγήσει αυτή την αναγκαιότητα, ο κ. Υπουργός.

Χρειάζονται αλλαγές; Βεβαίως και χρειάζονται αλλαγές. Το ανέφεραν, όμως και οι φορείς, αλλά και άλλοι εκπρόσωποι Κομμάτων, ότι δίνετε τη δυνατότητα να αλλάξει η σταυροδοσία και δεν νομίζω ότι κάποιος είναι αρνητικός σ’ αυτή τη λογική, από την άλλη πλευρά, όμως, δίνεται και η δυνατότητα να κατεβούν και ξεχωριστά ψηφοδέλτια και που αυτό σημαίνει ότι μπαίνει ο συνδικαλισμός και ο κομματισμός στα αθλητικά σωματεία και τις αθλητικές ομοσπονδίες.

Τελειώνω, κύριε Πρόεδρε, με τις εξής 2 ερωτήσεις - παρατηρήσεις. Θα ήθελα να επισημάνω το θέμα, που έχει σχέση, με τις αμοιβές των προέδρων των ομοσπονδιών. Είπα πριν, πώς αντιλαμβάνεστε το ρόλο της πολιτείας, σε σχέση με τον αθλητισμό.

Νομοθετείτε και δίνετε την εξουσιοδότηση – και ερωτώ και τους συναδέλφους βουλευτές του ΣΥΡΙΖΑ – σε τρεις ομοσπονδίες, να υπάρχει αμοιβή στους προέδρους αυτών των ομοσπονδιών, που έχουν επαγγελματικά πρωταθλήματα.

Λέω, εγώ, εάν θέλεις να τους στηρίξεις και να τους βοηθήσεις, γιατί μόνο σε τρεις και όχι σε όλους; Δεύτερον, δεν αναφέρεται – και αυτό σας το έθεσε πριν και ο κ. Μαυρωτάς – γιατί δεν βάζετε ασφαλιστικές δικλίδες, σε σχέση με το ύψος της αμοιβής;

Λέτε, εύλογο τίμημα και το αφήνετε και ότι θα ψηφίσει η Βουλή, την ώρα που τόσα ακούμε πολλοί βουλευτές, για τις αμοιβές και τα λοιπά, τρεις πρόεδροι να παίρνουν αμοιβή, χωρίς αυτή να προσδιορίζεται. Επαναλαμβάνω, ότι γράφεται και ακούγεται, στους χώρους του αθλητισμού, ότι θα υπάρχει πρόεδρος ομοσπονδίας, που θα παίρνει και 20.000 ή 25.000 €, το μήνα; Ας το διαψεύσει αυτό, ο κ. Υπουργός και ας διασφαλίσετε όλοι οι συνάδελφοι βουλευτές, το κύρος.

Θα ήθελα να θέσω και ένα τελευταίο ερώτημα -και κλείνω με αυτό, κύριε Πρόεδρε- που είναι σε σχέση με την Φίλιππο Ένωση. Ερωτώ και πάλι τους βουλευτές του ΣΥΡΙΖΑ: Δίνεται η δυνατότητα στον κύριο Υπουργό, να διορίσει – και το ξαναλέω και πάλι να διορίσει – τα υπόλοιπα μέλη της γενικής συνέλευσης στην Φίλιππο Ένωση. Ερωτώ, τον κύριο Υπουργό: Γιατί θέλει να πάρει όλο αυτό το βάρος, πάνω του; Γιατί δεν βάζει καθαρούς κανόνες, με τους οποίους να γίνουν εκλογές και να συμπληρωθούν οι υπόλοιποι στην Φίλιππο Ένωση ή από κάποιους αριστίνδην να τους επιλέξει; Γιατί παίρνει ο κύριος Υπουργός όλο αυτό το βάρος επάνω του;

Τελειώνω, λέγοντας, ότι διορισμός σε γενική συνέλευση μελών από τον Υπουργό, αυτό έχει να γίνει από το 1968, που ήταν άλλο καθεστώς στη χώρα. Σας ευχαριστώ πολύ, κύριε Πρόεδρε.

**ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Σκουρολιάκος.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ:** Κύριε Πρόεδρε, επειδή θα ήθελα να φύγω, δηλώνω τη θετική μου ψήφο στο νομοσχέδιο.

**ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Κύριε Πρόεδρε, επειδή συμμετέχω στην Ολομέλεια ως Εισηγητής, θα ήθελα να δηλώσω και εγώ τη θετική μου ψήφο.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Θα προτιμούσα, αν δεν υπάρχει σοβαρός λόγος, να παραμείνετε παρόντες μέχρι το τέλος της διαδικασίας, για να ψηφίσετε.

Το λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Καταρχάς, θα ήθελα και εγώ να δώσω τα συγχαρητήρια μου στους αθλητές και τις αθλήτριες του στίβου, για τις επιτυχίες που κατάφεραν και να πω, βέβαια, ότι και εμείς οι Βουλευτές του ΣΥΡΙΖΑ αλλά και η Κυβέρνηση, έχει το προηγούμενο διάστημα ενισχύσει τις υποδομές του στίβου και το αμέσως επόμενο χρονικό διάστημα, θα έχουμε την ευκαιρία να εντάξουμε και να χρηματοδοτήσουμε πολλές άλλες τέτοιες στιβικές υποδομές, ανά την Ελλάδα, προκειμένου να ξεκινάει ο στίβος από τη βάση και να φτάνει στην κορυφή.

Κύριε Υπουργέ, κυρίες και κύριοι συνάδελφοι, σε κάθε βήμα της πολιτικής μας διαδρομής, ο αθλητισμός ήταν και παραμένει από τα βασικά κοινωνικά δικαιώματα. Ο αθλητισμός για όλους και όλες είναι για εμάς ένα από τα προτάγματα μας. Αυτό σημαίνει πρακτικά, ότι με τις πρωτοβουλίες, που πήρε τα προηγούμενα χρόνια ή Κυβέρνηση, επεδίωκε και επιδιώκει, πάντα, την ενίσχυση του ερασιτεχνικού αθλητισμού, την πρόσβαση στον αθλητισμό για όλους και όλες που μένουν σε αυτή τη χώρα, τόσο μέσα από τις δράσεις, που υλοποιούμε, όσο και μέσα από την υλικοτεχνικές υποδομές, τις οποίες αναβαθμίζουμε. Είπαμε προηγουμένως, ότι ήδη έχουν γίνει πολλά σε ήδη υπάρχουσες υποδομές και ιδρύουμε και καινούργιες, σε συνεννόηση πάντα με τους δήμους και τα σωματεία.

Παρουσιάζουμε τώρα ένα σχέδιο νόμου, που επιδιώκει να ενισχύσει τη διαφάνεια, να διορθώσει τα κακώς κείμενα που χρονίζουν και να κάνει όντως πράξη την ισότητα και την ελευθερία πρόσβασης στο χώρο του αθλητισμού. Θα αναφερθώ συγκεκριμένα στις κυριότερες διατάξεις του νομοσχεδίου, όπως έχουν διαμορφωθεί και όπως προέκυψαν στη συζήτηση των προηγούμενων συνεδριάσεων.

Στο Α΄ Μέρος συστήνεται αυτοτελές νομικό πρόσωπο δημοσίου δικαίου, η Επιτροπή Επαγγελματικού Αθλητισμού και με βάση τη διάταξη αυτή, θα αντικατασταθεί η υπάρχουσα Επιτροπή του άρθρου 77 του ν.2725/99 και θα είναι εφοδιασμένη πλέον με ευρείες εξουσίες διαχειριστικού και οικονομικού ελέγχου και επιβολής κυρώσεων. Η εποπτεία και ο έλεγχος του επαγγελματικού αθλητισμού αναδιαμορφώνονται, ώστε να πατούν στις ανάγκες ενός σύγχρονου πλαισίου και να προασπίζουν τις αρχές της νομιμότητας, διαφάνειας, λογοδοσίας και βέβαια, της χρηστής διοίκησης.

Στο Β΄ Μέρος του σχεδίου νόμου περιλαμβάνονται διατάξεις, οι οποίες στην ουσία ευθυγραμμίζονται με τις κατευθυντήριες γραμμές τόσο των ευρωπαϊκών οργάνων, όσο και του Συμβουλίου της Ευρώπης, όπως έχουμε την ευκαιρία και εμείς, που έχουμε την τιμή να εκπροσωπούμε τη χώρα στο Συμβούλιο της Ευρώπης, πολλές φορές, να αντιμετωπίσουμε στις αρμόδιες επιτροπές. Καθιερώνεται ποσόστωση του 1/3 στην εκπροσώπηση των δύο φύλων, στις διοικήσεις όλων των αθλητικών οργανώσεων. Καθιερώνεται επιτέλους, περιορισμός στις θητείες των εκτελεστικών μελών του Δ.Σ. των αθλητικών ομοσπονδιών και μπαίνουν κανόνες στις διαδικασίες των γενικών συνελεύσεων και των αρχαιρεσιών των αθλητικών οργανώσεων, για την εκλογή οργάνων και αντιπροσώπων. Μόνο έτσι, θα μπορέσουμε να εξαλείψουμε φαινόμενα, όπως αυτά της συμμετοχής «σωματείων σφραγίδα», που δεν ασκούν πραγματική αγωνιστική δράση και αφετέρου, να αποτυπώνεται αναλλοίωτη η βούληση της συνέλευσης στο εκλογικό αποτέλεσμα.

Επίσης, οι αρχαιρεσίες διεξάγονται πλέον με ενιαίο ψηφοδέλτιο και ανώτατο όριο σταυροδοσίας το 1/3 των θέσεων εκλογής ή με χωριστά ψηφοδέλτια, με το εκλογικό σύστημα της απλής αναλογικής. Πρέπει να τονίσουμε εδώ, ότι οι αντιπαραθέσεις που υπάρχουν μέχρι τώρα στις ομοσπονδίες, δεν έχουν να κάνουν κατά κύριο λόγο με την κομματική τοποθέτηση, αλλά με άλλου είδους διαφορές, οι οποίες σε μεγάλο βαθμό προκαλούνται από το ήδη υφιστάμενο σύστημα και το καθεστώς αποκλεισμού, που ισχύει. Πολύ σημαντικό επίσης, είναι ότι η οικονομική εποπτεία των αθλητικών οργανώσεων, καθώς και των άλλων επιχορηγουμένων από τη Γ.Γ. Αθλητισμού φορέων, ανατίθεται στο Γενικό Επιθεωρητή Δημόσιας Διοίκησης, για το λόγο ότι η αρχή αυτή παρέχει αυξημένα εχέγγυα ανεξαρτησίας και αμεροληψίας, καθώς διαθέτει ευρείες ελεγκτικές εξουσίες, ενώ κατοχυρώνεται ο εκδημοκρατισμός της εκπροσώπησης στην ολομέλεια της διοίκησης της ελληνικής Παραολυμπιακής Επιτροπής, με την οποία έχουμε μία πού καλή συνεργασία, όλα τα προηγούμενα χρόνια.

Σε αυτό το σημείο, θα ήθελα να σταθώ και σε ένα άρθρο του νομοσχεδίου, που όλο το προηγούμενο διάστημα το παλέψαμε και το δουλέψαμε, μέσα από διαβουλεύσεις και συναντήσεις, μαζί με τα συναρμόδια Υπουργεία. Μετά από πολλά προβλήματα και εμπόδια, που εντοπίσαμε στο παρελθόν, εξασφαλίζεται επιτέλους η συμμετοχή ομογενών και αλλοδαπών, που είτε κατέχουν άδεια παραμονής είτε έχουν την λεγόμενη «μπλε βεβαίωση», στα πανελλήνια διασυλλογικά πρωταθλήματα και αγώνες κυπέλλου, ενώ αναγνωρίζεται και παραχωρείται πλέον, δικαίωμα συμμετοχής στους ως άνω αγώνες και στους πολίτες τρίτων χωρών ή ανιθαγενείς που διαμένουν στη χώρα, ως δικαιούχοι ή αιτούντες διεθνή προστασία, δηλαδή, σε αναγνωρισμένους πρόσφυγες, αλλά και σε αυτούς που έχουν καταθέσει την αίτηση ασύλου και αναμένουν την απάντηση.

Είμαστε, λοιπόν, ιδιαίτερα χαρούμενοι για αυτή την εξέλιξη και χαιρετίζουμε το άρθρο 35 του σχεδίου νόμου, που κατοχυρώνει πλήρως την απρόσκοπτη συμμετοχή μεταναστών και προσφύγων στον ερασιτεχνικό και μαζικό αθλητισμό. Πρόκειται για συνέχεια κάποιων δράσεων της Γενικής Γραμματείας Αθλητισμού και μέσα από το πρόγραμμα «ASPIRE», που στοχεύει στην ένταξη των μεταναστών και των προσφύγων, αλλά απαντά και υλοποιεί και τα αιτήματα πληθώρας σωματείων, τόσο από την Ένωση Ποδοσφαιρικών Σωματείων Αθηνών και πανελλαδικά, όσο και από τις Ενώσεις Ποδοσφαιρικών Σωματείων των νησιών, που έχουν το «προσφυγικό» στην πρώτη γραμμή.

Για εμάς και για μένα προσωπικά, που έχω υπηρετήσει τον αθλητισμό, για πολλά χρόνια, όπως και άλλοι συνάδελφοι εδώ, βέβαια, αλλά και σαν δικηγόρος, έχοντας χειριστεί τέτοιες υποθέσεις, είμαι σίγουρος ότι ο αθλητισμός αποτελεί ένα πολύ σημαντικό μηχανισμό ένταξης, μαζί με την εργασία και την εκπαίδευση και μέσα από αυτή τη διάταξη, φέρνουμε σε άμεση επαφή τους συναθλητές μεταξύ τους, αναπτύσσεται η ευγενής άμιλλα, δημιουργούνται πραγματικές σχέσεις φιλίας και συνεργασίας για το συλλογικό, αλλά και για τον ατομικό σκοπό. Εξάλλου η διάταξη αυτή, εκτός των άλλων, εντάσσεται και σε ένα ευρύτερο σχέδιο ένταξης, το οποίο έχουμε ξεκινήσει και δρομολογούμε με την Κυβέρνηση, όλο το προηγούμενο διάστημα και αποτελεί το μεγάλο μας στοίχημα στη μεταναστευτική πολιτική.

Σε άλλες διατάξεις του νομοσχεδίου, είναι άξια αναφοράς η ρύθμιση που προβλέπει ότι ο αρμόδιος Εισαγγελέας Πλημμελειοδικών αποκτά πλέον τη δυνατότητα, κατά την άσκηση ποινικής δίωξης για όσο διαρκεί η προδικασία, να επιβάλει περιοριστικούς όρους σε βάρος όσων κατηγορούνται για αθλητική βία – το οποίο, προφανώς, παραπέμπει στην απαγόρευση εισόδου στους αγωνιστικούς χώρους γι΄ αυτούς, οι οποίοι παρανομούν και βέβαια, θεσπίζονται αυστηρές κυρώσεις για όσους παραβιάζουν τους επιβληθέντες όρους, καθώς και για τους υπεύθυνους ασφαλείας των γηπέδων.

Σε αυτό το σημείο να ξεκαθαρίσουμε ότι δεν πρόκειται για κάποιο ιδιώνυμο και ούτε υποστηρίζουμε εμείς ιδιώνυμα εγκλήματα στο χώρο του αθλητισμού και δεν σημαίνει ότι γενικεύουμε, διότι στο οπαδικό κίνημα υπάρχουν και πρωτοβουλίες, οι οποίες είναι πολύ υγιείς, δημοκρατικές, προβάλλουν ζητήματα δημοκρατίας, ζητήματα δικαιωμάτων και πρέπει να το λάβουμε υπόψη μας, όμως αυτοί, οι οποίοι αποτελούν μια μειοψηφία και λοιδορούν αυτές τις πρωτοβουλίες, πρέπει να τιμωρούνται.

Διευθετούνται επίσης, ζητήματα σχετικά με την αδειοδότηση αθλητικών εγκαταστάσεων και διεξαγωγής αθλητικών συναντήσεων, που είχαμε και εμείς εντοπίσει το προηγούμενο διάστημα και είχαμε μια αλληλεπίδραση και συνεννόηση και με τους δήμους και με τα σωματεία και επομένως, αυτό ολοκληρώνεται.

Τέλος, επιλύονται άλλα σημαντικά ζητήματα, όπως το χρόνιο ζήτημα του Προσωπικού των αθλητικών Ενώσεων και Ομοσπονδιών, αλλά και της κινητικότητας αυτών.

Πρόκειται για ένα σημαντικό νομοσχέδιο, το οποίο πρέπει να αξιοποιηθεί στην πράξη από όλους τους εμπλεκόμενους Φορείς στον αθλητισμό, να το πάρουν στα χέρια τους να το αξιοποιήσουν και εμείς να τους κατευθύνουμε και να τους ενισχύσουμε και προσβλέπουμε και σε άλλες τέτοιες πρωτοβουλίες από το αρμόδιο Υπουργείο. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ τον κ. Ψυχογιό. Το λόγο έχει ο κ. Κωνσταντινέας.

**ΠΕΤΡΟΣ ΚΩΝΣΤΑΝΤΙΝΕΑΣ:** Εγώ θα ήθελα, σήμερα, στην τελευταία συνεδρίαση της Επιτροπής, να συγχαρώ τη Ν.Δ. και την Εισηγήτρια της, που είχε έναν πιο μεστό λόγο από ό,τι είχε στις προηγούμενες συνεδριάσεις και οφείλω να το αναγνωρίσω εδώ και να πω, ότι σαν πρώην αθλήτρια και αυτή συνέβαλε στη γενικότερη φάση του νομοσχεδίου. Οφείλω να αναγνωρίσω τη σωστή στάση και την ουσιαστική συζήτηση, που είχαμε, σε αντίθεση με τον κ. Στύλιο, που φέρθηκε σαν εξωπραγματικός του αθλητισμού, όταν είπε, στην τελευταία του ομιλία, ότι ανακαλύπτει τον συνδικαλισμό και τους παράγοντες στην απλή αναλογική, που φέρνουμε για τα αθλητικά σωματεία, στο εκλογικό τους σύστημα, λες και έχουμε πέσει από το φεγγάρι, λες και δεν ξέρουμε τι γίνεται και τι γινόταν τόσα χρόνια.

Η απλή αναλογική, πέρα από τον πρώτο, δεύτερο βαθμό, που φέραμε, σαν Κυβέρνηση, στην τοπική αυτοδιοίκηση και στο εκλογικό σύστημα, είναι το απαραίτητο θέμα για όλες τις ομοσπονδίες, ότι όταν κολλάμε και στις θητείες, που τόσα χρόνια, οι άνθρωποι του αθλητισμού μιλάμε για «καρεκλοκένταυρους» ή για ανθρώπους, που ξέρουμε πώς γίνονται οι εκλογικές διαδικασίες και δεν τόλμησε κανένας αυτά τα χρόνια να κάνει κάτι γι΄ αυτό το πράγμα, βάζουμε μία δικλίδα. Ασφαλώς και δεν θα λυθούν τα προβλήματα του αθλητισμού, αλλά, αν κοιτάξουμε τη συνολική εικόνα της Κυβέρνησης, από το 2015 και μετά, θα πούμε ότι ήμασταν εμείς αυτοί, που τόλμησαν, σε όλα τα νομοσχέδια του αθλητισμού, που βάλαμε τις τομές, ώστε να βάζουμε όσο πιο πολλές δικλίδες και η Αντιπολίτευση πρέπει να μας σπρώχνει, ώστε να βάζουμε ακόμα πιο πολλές και όχι να απορρίπτει τις δικλίδες, ώστε όποιος και να είναι ο κυβερνών αυτού του χώρου, μεθαύριο, να μην τα βρίσκει μπροστά του.

Στα του νομοσχεδίου θα ήθελα να πω ότι - θα μιλήσω γιατί Φίλιππο Ένωση στο τέλος- ότι το κλείσιμο του Ιπποδρόμου είναι μία πραγματικότητα. Το ότι δεν λειτουργεί ο Ιππόδρομος και είναι 3.000 οικογένειες από πίσω, είναι μία πραγματικότητα. Δεν ήρθαμε εμείς να νομοθετήσουμε έτσι, ξαφνικά. Υπάρχει ένα σοβαρό πρόβλημα. Σοβαρό πρόβλημα, που ακούσαμε από τους φορείς, να το πω σε εισαγωγικά «ανομία»; Να τη βγάλω από τα εισαγωγικά την ανομία; Είναι, όμως, μία πραγματικότητα και σε αυτό οφείλουμε να νομοθετήσουμε και να δώσουμε λύση. Στο μέλλον, θα δούμε τι λύση είναι αυτή, αλλά, προς το παρόν, αυτή για μας, βάσει της διαβούλευσης, είναι η καλύτερη λύση, που υπάρχει, γιατί υπάρχει ισομέρεια ευθυνών από όλα τα μέλη. Δεν αφαιρούμε κανένα μέλος.

Πάμε στην Επιτροπή Επαγγελματικού Αθλητισμού. Λέει την κάνουμε, την αλλάζουμε και λέει, ναι είναι σωστό, αλλά να δούμε, αν θα λειτουργήσει. Το αν θα λειτουργήσει εμείς είμαστε αυτοί, που θα σπρώξουμε και θα βοηθάμε στο να λειτουργήσει. Το νομοθέτημα, όμως, παραδεχόσαστε ότι πρέπει να γίνει, να γίνει νομικό πρόσωπο δημοσίου δικαίου. Είναι προς τη σωστή κατεύθυνση. Το πώς θα λειτουργήσει δεν θα το λύσουμε εδώ, θα το λύσουμε μετά. Πάμε παρακάτω. Αυτό το είπε ο κ. Στύλιος.

Παραδεχόμαστε ότι υπάρχει δεδικασμένο για την ποσόστωση των στοιχηματικών εταιρειών και υπάρχει δεδικασμένο, όταν υπάρχει και στην προηγούμενη Βουλή. Σωματείο στην Αγγλία έχει ποσοστά, ο πρόεδρος έχει και τη bet - να μην το κρυβόμαστε - και τώρα, που έχουμε 200 στοιχηματικές εταιρίες; Το πρόβλημα της εκάστοτε κυβέρνησης είναι ότι στοιχηματίζουν μέσω ίντερνετ και δεν φορολογούνται τα λεφτά εδώ και αυτό προσπαθούμε να λύσουμε με αυτήν την Κυβέρνηση. Αλλά, αν θέλετε να το πιάσουμε ανοιχτά, οφείλουμε να πούμε ότι αν πάμε σε αυτό το ρυθμό και σε αυτό το βαθμό και δεν στοιχηματίζουμε, να πάρουμε το συνολικό πρόβλημα του ποδοσφαίρου. Είναι μόνο οι μέτοχοι των στοιχηματικών εταιρειών ή είναι και τα Μέσα Μαζικής Ενημέρωσης; Και αν δεχτούν οι άνθρωποι ότι αποκλείονται και τα Μέσα Μαζικής Ενημέρωσης και οι στοιχηματικές εταιρίες, εμείς σαν αριστερή κυβέρνηση, εδώ είμαστε και να ακούσουμε τις απόψεις τους και να νομοθετήσουμε, μαζί προς τη σωστότερη κατεύθυνση. Αλλά δεν μπορώ να καταλάβω αυτή την έννοια, που υπάρχει και το υπονοούμενο για τα νομοθετήματα, που φέραμε.

Θα τα πούμε και στην Ολομέλεια. Το νομοσχέδιο είναι προς τη σωστή κατεύθυνση και ευελπιστώ η μεστή στάση, στην τελευταία συνεδρία της Νέας Δημοκρατίας, να ακουστεί και στην Ολομέλεια της Βουλής. Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ.

Έκλεισε ο κατάλογος των συναδέλφων, των Εισηγητών και των Ειδικών Αγορητών. Τον λόγο έχει ο κ. Υπουργός.

**ΓΕΩΡΓΙΟΣ ΒΑΣΙΛΕΙΑΔΗΣ** **(Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Θα προσπαθήσω να είμαι όσο πιο σύντομος γίνεται, γιατί νομίζω έχουμε συζητήσει εξαντλητικά στις συνεδριάσεις της Επιτροπής, για τα περισσότερα ζητήματα του σχεδίου νόμου.

Πριν μπω στη συζήτηση, θα ήθελα και εγώ από την πλευρά μου και επίσημα, από το βήμα αυτό, να συγχαρώ τους πρωταθλητές μας του στίβου, για την πολύ μεγάλη χαρά, που δώσανε, σε όλους τους Έλληνες πολίτες, αυτό το σαββατοκύριακο. Μια σπουδαία εμφάνιση, όχι μόνο των αθλητών, που μας φέρανε μετάλλιο, αλλά συνολικά της ομάδας, που δείχνει ότι γίνεται μια εξαιρετική δουλειά, που δείχνει ότι βγαίνοντας από μια πολύ δύσκολη και μακρά και κοπιώδη περίοδο, μπορούμε να είμαστε αισιόδοξοι για το μέλλον. Δείχνει ότι έχουμε μια συνεχή παραγωγή μεγάλων αθλητών. Θα ήθελα να δούμε ότι συνολικά, στο πανευρωπαϊκό πρωτάθλημα οι Έλληνες αθλητές, ανεξάρτητα από το αν πήραν μετάλλιο, είχαν μεγάλες εμφανίσεις και αν δεν είχαμε και ατυχίες, θα είχαμε ακόμα μεγαλύτερη επιτυχία. Σας θυμίζω ότι είναι η μεγαλύτερη θέση, που έχουμε καταλάβει, από άποψη μεταλλίου, σε πανευρωπαϊκό πρωτάθλημα κλειστού στίβου και είναι οι επιτυχίες αυτές ακόμα πιο σημαντικές, γιατί έρχονται από μια γενιά αθλητών, οι οποίοι δεν αναπτυχθήκανε και δεν παρουσιάσανε έργο, στα χρόνια της ευμάρειας. Βγήκαν, μέσα από πολύ δύσκολες συνθήκες, βγήκαν με την πολιτεία απούσα και επειδή κάτι ακούστηκε για «φωτογραφίες με την πολιτεία», «να φωτογραφίζεται δίπλα τους, αλλά να μην στέκεται δίπλα τους, τηρώντας τις υποχρεώσεις της», εμείς αυτό προσπαθήσαμε να το διορθώσουμε, να έχουμε μια πολιτεία, η οποία να μπορεί να στέκεται στο ύψος της, τουλάχιστον, καταβάλλοντας αυτά, που η ίδια, νομοθετικά, έχει προβλέψει, κάνοντας ένα σοβαρότατο προγραμματισμό, δίνοντας τις χρηματοδοτήσεις, που ήταν μειωμένες και, χρόνο με το χρόνο, αρχίζουν και ανακτούν το χαμένο έδαφος, στην ώρα τους, για να μπορεί να γίνεται ένας καλύτερος προγραμματισμός γι΄ αυτά τα παιδιά. Γι΄ αυτά τα παιδιά, που δίνουμε σε όλα δύναμη, για να συνεχίσουν.

Τώρα, ταυτόχρονα αυτό το σαββατοκύριακο, γίναμε μάρτυρες θλιβερών γεγονότων, θλιβερών εξάρσεων βίας, που καταδεικνύουν και την αναγκαιότητα των διατάξεων αυτού του νομοσχεδίου, σχετικά με την ποινική αντιμετώπιση όσων συλλαμβάνονται.

Τώρα, δεν θα ήθελα και δεν θα ήταν και σωστό και ως αναρμόδιος, αλλά και για την όλη διαδικασία, να μιλήσω για το τι έχει κάνει η Αστυνομία, για το αν είμαστε κοντά σε διαλεύκανση των υποθέσεων και τα λοιπά. Ακολουθώ την ίδια τακτική, που είχα ακολουθήσει και σε προηγούμενα περιστατικά. Η Αστυνομία κάνει τη δουλειά της, έχουμε εμπιστοσύνη στα όργανα της τάξης και πιστεύω ότι και σ' αυτή την περίπτωση, όπως και στην περίπτωση του ξυλοδαρμού του διαιτητή, που τώρα αρχίζουν να βγαίνουν στη δημοσιότητα το σύνολο και η πολυπλοκότητα της επίθεσης αυτής και τα σκοτεινά δίκτυα, που προσπαθούν να επιβάλουν την ατζέντα τους, νομίζω ότι θα έχουμε πάλι μια διαλεύκανση, που, σε συνδυασμό με το όλο νομοθετικό πλαίσιο, που υπάρχει και θα υπάρξει, το επόμενο διάστημα και με την ψήφιση αυτού του σχεδίου νόμου, θα μπορέσουν να μας δώσουν όπλα στη φαρέτρα μας, για την αντιμετώπιση αυτού του φαινομένου, που θα το ξαναπώ, είναι ένα κοινωνικό φαινόμενο, η βία μέσα σε αστικό περιβάλλον, σε μία περίοδο μιας δεκαετούς οικονομικής κρίσης.

Μπορεί μέσα στον αθλητισμό – και το έχω πει πολλές φορές – να βρίσκεται πολύ πιο εύκολο και πρόσφορο έδαφος, για να εμφανιστούν αυτά τα φαινόμενα, αλλά νομίζω ότι με την ορθή νομοθέτηση και με την καλή λειτουργία της Αστυνομίας, αλλά και της Δικαιοσύνης θα μπορέσουμε να στείλουμε τα σωστά μηνύματα.

Πάμε λίγο στις διατάξεις του νομοσχέδιου.

Για το Καταστατικό της Ελληνικής Ολυμπιακής Επιτροπής, θα πω στον κ. Μαυρωτά ότι το αμέσως επόμενο διάστημα θα έρθει και αυτό στη Βουλή. Έχουν όλα μία χρονική σειρά, προηγούνταν αυτό το νομοσχέδιο, αμέσως μετά είναι το Καταστατικό. Είχαμε αποφασίσει να μην τα βάλουμε και τα δύο σε ένα νομοσχέδιο, για να μπορεί να γίνει επί της ουσίας συζήτηση για το Καταστατικό. Το σχόλιο, που έκανε για το καταστατικό, είναι ότι δεν είναι τόσο καινοτόμο όσο ενδεχομένως θα περιμέναμε, παρά τις προσπάθειες του προέδρου της Ε.Ο.Ε..

Πάμε λίγο στην Επιτροπή Επαγγελματικού Αθλητισμού. Όπως σας είπα και στην προηγούμενη συζήτηση στην Επιτροπή, θα υπάρξει μια νομοτεχνική βελτίωση και για το διορισμό του προέδρου της θα απαιτείται η σύμφωνη γνώμη της Επιτροπής Μορφωτικών Υποθέσεων. Ταυτόχρονα, μετά τη συζήτηση με τους φορείς, σε αυτό που καταλήγουμε και ακούγοντας και τα θέματα, που έθεσαν και από την επαγγελματική λίγκα του βόλεϊ, ήταν να μην συμπεριληφθούν τα ΤΑΑ στην υποχρέωση κατάθεσης εγγυητικής επιστολής.

Στην παρατήρηση του κ. Συντυχάκη, για την κοινωνική αναταραχή, αυτές οι φράσεις θα απαλειφθούν από το τελικό κείμενο. Θα προσπαθήσουμε, μέχρι αύριο το πρωί, να έχουμε φέρει όλες τις νομοτεχνικές, ούτως ώστε, πριν τη συζήτηση στην Ολομέλεια, να τις έχετε όλοι, για να μπορείτε να τοποθετηθείτε σε αυτά.

Επιμένω ότι ο τρόπος, που πλέον δομείται η Ε.Ε.Α., όπως και τα εργαλεία, που αποκτά, βοηθούν στο να έχουμε, για πρώτη φορά, έναν ουσιαστικό έλεγχο. Ο ρόλος της δεν είναι να κάνει ένα καλύτερο πρωτάθλημα. Δεν είναι διοργανώτρια αρχή, όπως ούτε το Υπουργείο είναι διοργανώτρια αρχή ενός πρωταθλήματος. Το έργο της είναι να κάνει οικονομικό έλεγχο, να ελέγχει τις πιθανότητες για μαύρο χρήμα κλπ.. Νομίζω ότι με τα εργαλεία, που το σχέδιο νόμου προβλέπει να έχει στα χέρια της, αυτό διασφαλίζεται και σε κάθε περίπτωση, επειδή από τον κ. Στύλιο ειπώθηκε και θέλω να το σχολιάσω αυτό, προς το τέλος ότι διορθώνουμε και αλλάζουμε δικά μας άρθρα. Όταν μιλάμε για τεχνικά ζητήματα, γιατί αναφέρεται, προφανώς, στο νόμο για την αδειοδότηση αθλητικών εγκαταστάσεων, ήταν σαφές από τότε, που πέρναγε ο νόμος, ότι μετά από ένα χρόνο από τη λειτουργία του και βλέποντας στην πράξη πως βγαίνει αυτή η μεταρρύθμιση, η οποία ήταν αναγκαία και τη ζητούσαν το σύνολο των φορέων της Τοπικής Αυτοδιοίκησης, όπως και οι ομοσπονδίες, ήταν λογικό να δούμε κάποια ζητήματα, τα οποία μας δημιουργούσαν γραφειοκρατικές δυσκολίες και να έρθουμε να τα λύσουμε. Αυτό φαίνεται μόνο στην πράξη. Ήταν σαφές, από την ημέρα της συζήτησης του νόμου στη Βουλή. Σας θυμίζω ότι είναι ένας τεχνικός νόμος, που έχει τεχνικούς όρους και αυτό ξαναλέω ότι έγινε σε απόλυτη συνεργασία με τους φορείς της Τοπικής αυτοδιοίκησης.

Θα ήθελα, στο σημείο αυτό, να πω ένα μεγάλο ευχαριστώ και συγχαρητήρια στις αρμόδιες υπηρεσίες μου, της Γενικής Γραμματείας Αθλητισμού για την εξαιρετική δουλειά, που έκανε.

Τώρα ξαναέρχομαι στην Ε.Ε.Α. και την αύξηση του ποσοστού της μεταβίβασης των ποσοστών για τον οποίο θα γίνεται έλεγχος.

Προφανώς, ορίζουμε ποιο είναι το ποσοστό αυτό, με τα δεδομένα νούμερα, που έχει ο ελληνικός επαγγελματικός αθλητισμός. Δεν είμαστε στην Ισπανία, με ομάδες, που έχουν μετοχικό κεφάλαιο εκατοντάδων εκατομμυρίων ευρώ, όπου μια αλλαγή στο δύο ή στο πέντε τοις εκατό, σημαίνει ένα τεράστιο ποσό. Στη φάση, στην οποία βρισκόμαστε, αυτήν την περίοδο και για τα επόμενα χρόνια, πέρα από δύο ή ενδεχόμενα τρεις ποδοσφαιρικές ανώνυμες εταιρείες, ούτε καν καλαθοσφαιρικές, έχουν υψηλά νούμερα. Επομένως, το πέντε τοις εκατό νομίζουμε ότι διασφαλίζει και είναι ο πήχης αυτός, στον οποίο εκεί, ναι, πραγματικά «χτυπάνε τα καμπανάκια» και μπορεί να μας δημιουργήσει, από το σημείο αυτό και μετά, θέμα για την προέλευση των χρημάτων κ.λπ.. Για οποιοδήποτε άλλο ποσό, είναι πάρα πολύ μικρά τα ποσά και θα μπλοκάρουν γραφειοκρατικά την Επιτροπή. Δηλαδή, σε μια Κ.Α.Ε. με ένα μετοχικό κεφάλαιο της τάξεως των 300 χιλιάδων ευρώ, το δύο τοις εκατό αντιστοιχεί στα 6 χιλιάδες ευρώ. Δηλαδή, καλό θα είναι να αποφεύγουμε να «φορτώνουμε», με άσκοπη λειτουργία, αυτή την Επιτροπή, γιατί στο τέλος θα την μπλοκάρουμε μόνοι μας, θα την μπλοκάρουμε, μέσα από τον ίδιο τον νόμο. Το πέντε τοις εκατό, λοιπόν, πιστεύουμε ότι είναι ένα επαρκές, ένα σοβαρό ποσό, από το οποίο και μετά και η συμμετοχή του μετόχου αποκτά βαρύνουσα σημασία.

Θα αναφερθώ στο πιστοποιητικό. Όπως ξαναείπα και την προηγούμενη φορά, γνωρίζουμε τους κανόνες του αυτοδιοίκητου, γνωρίζουμε ότι δεν είμαστε εμείς αυτοί, οι οποίοι θα πούμε, ως κράτος, για το ποια ομάδα θα συμμετάσχει ή όχι στο πρωτάθλημα. Από εκεί και μετά, όμως το κράτος, είναι αυτό, το οποίο θα θέσει τους κανόνες για την οικονομική διαφάνεια και την οικονομική διαχείριση και για το λόγο αυτόν θεσπίζεται το εν λόγω πιστοποιητικό, με αυτή τη μορφή, με αυτόν τον τρόπο και με αυτές τις προθεσμίες, για να απαντήσω και στην κριτική από τους φορείς του επαγγελματικού ποδοσφαίρου.

Τώρα, θα αναφερθώ στις Ομοσπονδίες, σχετικά με τον έλεγχο από το Γενικό Επιθεωρητή Δημόσιας Διοίκησης. Τώρα, με το υπάρχον πλαίσιο, ακόμα και αν δεν λαμβάνουν κρατική χρηματοδότηση, υποχρεούνται να υποβάλλουν στο κράτος για έλεγχο τον ισολογισμό, τον απολογισμό. Σωστά ο κ. Ανδριανός είχε προβεί σε ανάκληση ειδικών αθλητικών αναγνωρίσεων αρκετών Ομοσπονδιών, με βάση τα αποτελέσματα των ελέγχων αυτών. Ο Γενικός Επιθεωρητής μας διασφαλίζει και την ορθότητα της διενέργειας του ελέγχου και την ευθυκρισία, αλλά το κυριότερο μας διασφαλίζει ότι το πόρισμα του δεν θα πάει στο «καλάθι των αχρήστων» και μιλάω πάντοτε, δικονομικά. Γιατί, στο τέλος της ημέρας, αυτό που μας ενδιαφέρει, είναι αυτός που κάνει μια κακή διαχείριση να έχει συνέπειες. Γιατί, πήραμε τις αθλητικές αναγνωρίσεις, υπήρξε η αθλητική, θα μου επιτρέψετε να πω, τιμωρία, αλλά από εκεί και μετά, για πλείστες όσες υποθέσεις, που ορθά ενήργησε η Γενική Γραμματεία Αθλητισμού, δεν βρέθηκε, ποινικά, κανένας υπόλογος. Αυτό, λοιπόν, πρέπει να τελειώσει.

Τώρα, θα αναφερθώ στους Ορκωτούς. Στην εγκύκλιο, που έχει σταλεί από τη Γενική Γραμματεία Αθλητισμού προς τις Ομοσπονδίες, υπάρχει σαφής οδηγία, ότι όποιες Ομοσπονδίες έχουν επιχορήγηση πάνω από 50 χιλιάδες ευρώ, οφείλουν, και αφορά σε συγκεκριμένο κωδικό, με συγκεκριμένη πρόβλεψη, να έχουν Έκθεση Ορκωτού Ελεγκτή. Η συγκεκριμένη νομοθετική πρωτοβουλία έρχεται να «κουμπώσει», σε συνέχεια όλων των πρωτοβουλιών, που έχουμε πάρει, σε συνεργασία με το Γενικό Λογιστήριο του Κράτους, για την αναμόρφωση των οικονομικών και της οικονομικής λογοδοσίας των Ομοσπονδιών προς την Γενική Γραμματεία του Αθλητισμού.

Αν θέλετε, θα μπορούσα και εντός της ημέρας να καταθέσω στην Επιτροπή την εγκύκλιο της Γενικής Γραμματείας Αθλητισμού, ώστε να δείτε τις κατευθυντήριες γραμμές για τη φετινή χρονιά. Προφανώς, οτιδήποτε ξεβολεύει από μία κατάσταση δεν θα είναι ευπρόσδεκτο από τις αθλητικές ομοσπονδίες. Το θέμα είναι, αν εμείς θέλουμε να «χαϊδέψουμε» αυτιά ή να κάνουμε το καθήκον μας, ως θεματοφύλακες, όχι μόνο του Αθλητισμού, αλλά και των χρημάτων του Έλληνα φορολογούμενου. Επομένως, θα ήθελα να είμαστε λίγο προσεκτικοί σε αυτό.

Ως προς τον Εκτελεστικό Πρόεδρο, θα συζητήσουμε το θέμα και αύριο στην Ολομέλεια. Ακούω την άποψη του ΣΕΓΑΣ, για επέκταση και σε υπόλοιπες ομοσπονδίες, υπό προϋποθέσεις. Ενδεχομένως, θα μπορούσαμε να συζητήσουμε να μην είναι αποκλειστικά ο Πρόεδρος το μέλος του Δ.Σ., που θα μπορεί να λαμβάνει χρηματική αποζημίωση. Μπορεί να είναι ο Γενικός Γραμματέας. Ανάλογα, βέβαια, με τη δομή της Ομοσπονδίας. Είναι κάποια πράγματα, τα οποία επεξεργαζόμαστε και θα επανέλθω και αύριο στην Ολομέλεια, ενδεχομένως, με μία μικρή διαφοροποίηση.

Σε ό,τι αφορά στο 15% και στο βασικό μέτοχο και σε αυτό το μοντέλο δεν θα επανέλθω. Νομίζω ότι το συγκεκριμένο θέμα το εξάντλησα, στην προηγούμενη συνεδρίαση. Θα ήθελα, όμως, να αποκαταστήσω κάτι, το οποίο έγινε, από μία θέλω να πιστεύω μη ηθελημένη «κοπτοραπτική» της εισήγησης, που έκανα, σχετικά με την ποσόστωση φύλου. Αυτό, που είπα, έχει και συνέχεια, κυρία Καραμανλή. Η συνέχεια λέει ότι, προφανώς, όταν βάζεις ποσοστώσεις δια νόμου, είναι προβληματικό. Δεν διαφωνεί κανείς με αυτό. Η συνέχεια της φράσης είναι ότι όμως, δεν μπορούμε να περιμένουμε, ούτε να κάνουμε άλλα ευχολόγια και γι’ αυτό έρχεται νομοθετικά η διάταξη. Καλό θα είναι, σε μία ξεκάθαρη και σαφέστατη τοποθέτησή μου, να μην δημιουργούμε εντυπώσεις μόνο για τις εντυπώσεις. Θα καταθέσουμε, λοιπόν, το σύνολο της ομιλίας και όχι ένα συγκεκριμένο κομμάτι μιας συγκεκριμένης παραγράφου. Γιατί μία συγκεκριμένη παράγραφος έχει και αρχή και τέλος. Για την ουσία, όμως, για την «ταμπακέρα», εάν πρέπει να διασφαλίσουμε τη συμμετοχή και την ισότητα των φύλων και νομοθετικά, που αυτό είναι το θέμα συζήτησης, πάλι, δια της τεθλασμένης, δεν γίνεται να μην παίρνετε θέση.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει η κυρία Αυλωνίτου.

**ΕΛΕΝΗ ΑΥΛΩΝΙΤΟΥ (Εισηγήτρια του ΣΥΡΙΖΑ):** Για τις συνέπειες, που μπορεί να προκύψουν, στη μη εφαρμογή του νόμου;

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Αυτά θα τα συζητήσουμε και αύριο στην Ολομέλεια. Νομίζω ότι είναι σαφές, ότι από τη στιγμή, που το δίκαιο είναι αναγκαστικό, οποιαδήποτε μη συμμόρφωση με το νόμο σημαίνει ότι έχουμε μία παράτυπη σύσταση του οργάνου. Είναι προφανείς οι συνέπειες. Προφανώς, έχει πρόβλημα στη σύστασή του.

Για τον κανονισμό προσωπικού ομοσπονδιών, ξαναλέω ότι, εάν μέσα στο νόμο έχουμε πρόνοια μόνο γι΄ αυτές, που έχουν ήδη κανονισμό, όταν δίνουμε μάχη, για να υποχρεώσουμε τις ομοσπονδίες να ακολουθήσουν τις νομικές τους υποχρεώσεις και να έχουν κανονισμό, σημαίνει ότι περιορίζουμε τη δυνατότητα να λύσουν το πρόβλημα των εργαζομένων, βάσει της δυνατότητας, που έχουμε αυτή τη στιγμή. Η παρούσα ρύθμιση έρχεται, για να λύσει αυτό το ζήτημα και να εξορθολογήσει και τα οικονομικά των ομοσπονδιών, από την άποψη ότι πολλές ομοσπονδίες, που δεν χρειάζονται αυτούς τους υπαλλήλους, δεν θα τους απολύσουν, αλλά θα μπορέσουν να μεταφερθούν σε άλλες ομοσπονδίες, που έχουν ανάγκη και έχουν και την οικονομική δυνατότητα να τους υποστηρίξουν.

Για την παρουσία δικηγόρων, που ειπώθηκε από τον κ. Στύλιο, που έχει θητεύσει και στη Γενική Γραμματεία Αθλητισμού, το να εγείρεται ένα ζήτημα, για ποιο λόγο επιλέγουμε να υπάρχει φορέας της δικαστικής εξουσίας, στις αρχαιρεσίες, μου κάνει πολύ μεγάλη εντύπωση, δεν θέλω να επεκταθώ. Είναι σαφές και όποιος έχει περάσει από τη Γενική Γραμματεία Αθλητισμού, το καταλαβαίνει αυτό. Για την ασφάλεια του δικαίου και για να διασφαλίσουμε ότι δεν θα έχουμε πλέον τα φαινόμενα όλη η αθλητική ζωή της χώρας, η ερασιτεχνική - και αυτό είναι το χειρότερο - να κινείται γύρω από δικαστικές αίθουσες και μέσω εξωδίκων.

Τώρα, για τον εκπρόσωπο του Σωματείου και του Δ.Σ., προσέξτε. Αυτή ήταν η εισήγηση της Ολυμπιακής Επιτροπής, λέγοντας ότι στα μεγάλα σωματεία, που είναι πολλά, που έχουν περισσότερα από ένα αθλήματα, το να περιορίσει την εκπροσώπηση σε ένα μέλος του Δ.Σ. και μόνο, θα τους δημιουργούσε πρόβλημα, καταρχήν εκπροσώπησης, με την έννοια της φυσικής παρουσίας, αφετέρου με το θέμα της εξειδίκευσης, δεδομένου ότι ένα σωματείο μεγάλο, όπως ο Ολυμπιακός, ο Παναθηναϊκός, η ΑΕΚ, που έχουν 25 αθλήματα και ο έφορος του ενός αθλήματος δεν μετέχει στο Δ.Σ., γιατί να υποχρεωθεί το σωματείο να στείλει στη γενική συνέλευση κάποιον, ο οποίος δεν γνωρίζει το αντικείμενο και όχι κάποιον, ο οποίος το γνωρίζει; Γι’ αυτό και άλλαξε και η αρχική ρύθμιση, κατόπιν της εισήγησης της Ολυμπιακής Επιτροπής και αυτό το θεωρήσαμε εύλογο.

Τώρα, για τις νομοτεχνικές, σας είπα θα το δούμε και αύριο. Εξακολουθώ, επιμένω και χαίρομαι, που ήταν πιο χαμηλοί οι τόνοι, σήμερα, γιατί όλοι καταλάβαμε από τη συνεδρίαση των φορέων ότι η κατάσταση είναι σε πλήρες αδιέξοδο. Με τις ρυθμίσεις του νομοσχεδίου και το δημόσιο συμφέρον δεν πλήττεται, αλλά και ο έλεγχος από το κράτος παραμένει σταθερός. Για τις κατηγορίες, θα μου επιτρέψετε να πω τη λέξη «αστειότητες», σχετικά με τη νομοθέτηση που παραπέμπει στο 68 κ.λπ.. Προσέξτε, να δούμε τι κρίνουμε και τι συζητάμε. Να δούμε για τη στελέχωση της Γενικής Συνέλευσης της Φιλίππου Ενώσεως και πώς γινόταν, όλα αυτά τα χρόνια, ποιοι συμμετείχαν και ποια ήταν τα μέλη της. Πάλι ο Υπουργός τα διόριζε. Πάλι αυτό το δικαίωμα το είχε ο Υπουργός. Αυτά, λοιπόν, τα χρόνια, που λειτουργούσε τέλεια, ποια ήταν τα μέλη της Φ.Ε.Ε. και από το πολιτικό προσωπικό και τι σχέση είχαν και αν είχαν – όχι όλοι, ένα μέρος – με την Ιπποδρομική διαδικασία; Είχαν όση, ενδεχομένως, είχε ο εκάστοτε Υπουργός, δηλαδή, καμία. Λοιπόν, αυτό το πλαίσιο είπαμε ότι θέλουμε να το εξορθολογήσουμε και να το εξορθολογήσουμε, με σεβασμό, στη Φίλιππο Ένωση, χωρίς να την καταργήσουμε. Γι’ αυτό και επιλέγουμε στη νέα μορφή να υπάρχει «Φίλιππος Ένωση» και να μην ακολουθήσουμε το βρετανικό μοντέλο της πλήρους κατάργησης, που εκεί, μετά την πλήρη κατάργηση της Ενώσεως, ήρθαν οι εκπρόσωποι και των ιπποπαραγωγών και της οικογένειας της ιπποδρομιακής. Για να υπάρχει, λοιπόν, αυτή η ισορροπία, που η ισορροπία, με το υπό συζήτηση νομοσχέδιο, εξασφαλίζεται.

Κλείνοντας, θέλω να πω ότι γίνεται μέχρι στιγμής μια εξαιρετική συζήτηση για την ουσία των προβλημάτων.

Το ζήτημα της εκπροσώπησης, ειδικά στον ερασιτεχνικό αθλητισμό, είναι κομβικό. Δεν είναι θέμα συνδικαλισμού, δεν είναι θέμα κομματικό, είναι θέμα διαφάνειας, είναι θέμα κατοχύρωσης των συνταγματικών δικαιωμάτων της μειοψηφίας. Αυτό είναι, που πρέπει να μας απασχολεί και αυτό είναι, που πρέπει να είναι στο επίκεντρο. Όχι οτιδήποτε άλλο, γιατί ο κομματισμός, ας μην κρυβόμαστε πίσω από το δάκτυλό μας, υπάρχει. Και χωρίς απλή αναλογική και με ένα ψηφοδέλτιο και με δέκα ψηφοδέλτια και όπως και να το κάνουμε. Και αυτός ο κομματισμός κινδύνευσε να τινάξει στον αέρα και την Ολυμπιακή Επιτροπή και είναι και αποτέλεσμα το γεγονός ότι δεν έχουμε, αυτή τη στιγμή, στη Διεθνή Ολυμπιακή Επιτροπή, εκπρόσωπο. Ας μην πάμε, δαιμονοποιώντας τα δικαιώματα της μειοψηφίας και τα συνταγματικά κατοχυρωμένα δικαιώματα των Ελλήνων πολιτών, να τα υπερκεράσουμε, με αφηγήματα περί «δήθεν πολιτικοποίησης». Γνωριζόμαστε όλοι, είμαστε μικρή χώρα και όλοι γνωρίζουμε το διπλανό μας. Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ.

Κυρίες και κύριοι συνάδελφοι, ολοκληρώθηκε η συζήτηση επί των άρθρων του νομοσχεδίου.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 63, γίνονται δεκτά, ως έχουν, κατά πλειοψηφία.

Το ακροτελεύτιο άρθρο γίνεται δεκτό, κατά πλειοψηφία.

Επομένως, το σχέδιο νόμου έγινε δεκτό επί της αρχής και επί των άρθρων, κατά πλειοψηφία.

Γίνεται δεκτό και στο σύνολό του;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Συνεπώς**,** το σχέδιο νόμου του Υπουργείου Πολιτισμού και Αθλητισμού «Επιτροπή επαγγελματικού αθλητισμού και άλλες διατάξεις», έγινε δεκτό επί της αρχής, επί των άρθρων και το σύνολό του κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ακριώτης Γιώργος, Ρίζος Δημήτρης, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Πάλλης Γεώργιος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Μεγαλοοικονόμου Θεοδώρα, Σταματάκη Ελένη Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Φίλης Νικόλαος, Ανδριανός Ιωάννης, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κατσανιώτης Ανδρέας, Κυριαζίδης Δημήτριος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κουτσούμπας Ανδρέας, Αραμπατζή Φωτεινή, Στύλιος Γεώργιος, Αχμέτ Ιλχάν, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Μπαρμπαρούσης Κωνσταντίνος, Λαμπρούλης Γεώργιος, Μανωλάκου Διαμάντω, Συντυχάκης Εμμανουήλ, Μεγαλομύστακας Αναστάσιος, Λυκούδης Σπυρίδωνας και Μαυρωτάς Γεώργιος.

Τέλος και περί ώρα 12.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΑΓΙΩΤΗΣ ΣΚΟΥΡΟΛΙΑΚΟΣ**